text:
-
Contact
- lionel_326@hotmail.com
Awor mi tin problema ku Gobièrnu, Polis i tambe Ministerio Públiko.
Promé ku tur kos, mi ke bisa ku mi tin mas miedu di Bankonan, Gobièrnu, Polis i Ministerio Públiko, ku mi tin miedu di un atrakadó. Ami por suerte, te ainda mi no a yega di wòrdu atraká nunka. Te ainda, nunka un kriminal a yega di kita algu di sumo balor fo’i (‘afkloppen’). Lamentablemente mi no por bisa meskos di banko, gobièrnu, polis ni Ministerio Públiko.
Gobièrnunan di turno semper a kita tur plaka di impuesto fo’i mi pa nan biaha ‘busness class’, kumpra djòki ku kolonia karu i yuda kompinchinan ku fabornan ku nunka a faboresé ami. Aparte d esaki, semper nan a bini ku leinan idiot i diferente medida ku simplemente ta kita tur mi smak di sigui biba riba e pais aki.
Bankeronan ta lanta mainta i pensa den ki forma nan por hode un hende bashí manera mi kobrando yen gastu pa kada bes ku bo lanta òf ke uza bo propio sèn.
Polis i Ministerio Públiko semper a sòru di laga tur kriminal hasi nan fechoria na pas, miéntras nan ta molostiá e suidadano ku a lubidá di bisti su faha, a sali kas sin reibeweis òf a tint su glas pa solo no karbonis’é den outo.
Kiko a sosodé?
Resientemente mi a indiká na boso ku mi no ta kore outo mas. Korement’i outo ta nada mas ku gastu, i mirando kuantu hende loko tin den kaya, e ta ‘nami strès tambe. P’esei m’a disidí ku mi ta preferá kore baiskel. Aparte di ku e no ta kosta mi niun depchi di gasolin, e ta bon pa e salú tambe. Komo un introvèrt, di baina mi sa sali kas, i ora mi tin ku sali, mi ta sali riba mi baiskel. Masha poko mi ta sali ku outo. Pero djarason último mi tabata tin un sita na Kranshi 10:24 am i awaseru tabata kai, pues mi a skohe pa bai ku outo. Mi a sali kas 10:07 am, kual ta sufisiente trempan pa mi kore trankil i yega na tempu. Manera mi a subi Rooseveltweg na altura di Samira mi a topa kòntròl di polis, i komo mi tin mala suerte, polis a para mi. E promé kos ku polis a mira tabata ku mi no tabatin mi faha di seguridat bistí. Promé ku bo husga mi, pèrmití mi splika.
Mi ta un introvèrt ku henter ora ta pensa un mion di kos simultáneamente. Di baina mi ta kòrda bisa hende “Bon Dia” ora mi topa nan te pa mi kòrda bisti faha di seguridat ora mi drenta outo. Simplemente mi ta lubidá, i un but no ta bai pone mi kòrda siguiente biaha pa bisti e faha tampoko. Lo mi bolbe lubidá. Te na ora mi kòrda mes, e faha ta pone mi sinti manera ta un brizièl pèrtá mi tin bistí. Mi no gusta.
Mi tin 17 aña ta kore outo, i den e 17 aña nan ei (promé ku djarason último ei) dos bia polis a yega di para mi. Un bia nan a but mi pa bistimentu di faha di seguridat i e otro bia pa glasnan di tint ku papelnan di 35% ku mi a kaba di pone. Komo ku hende semper a bisa mi pa papia ku e bèrdat, mi a splika e polisnan dikon mi no tin faha bistí i dikon mi a skohe pa tint mi glasnan, pero nan a but mi tòg.Nan no a tene niun klase di konsiderashon ku mi situashon.
E bia aki mi a disidí di splika e polis ku mi no por bisti faha, pasó mi wil patras ta lòs kada bes i mi mester ta fleksibel pa ora mi mir’é ta kore bai laga mi, mi por baha for di outo i kue promé ku e bai hecha baina. E polis na su turno a bisa mi ku mi tin ku drecha e wil e ora ei, ya e no ta lòs mas. Mi a splik’é ku esei lo no ta posibel temporalmente, ya komo ku sèn ta poko krap, i mi tin ku drecha mi brek promé, pasó e no ta traha.
E polis e ora ei a puntra pa mi karchi di kùr i puntra ta kon mi ta hasi kùr ku un outo asina. Mi a bis’é ku mi outo no sa bai kùr. Ta mi tio mi ta laga print e karchi pa mi ora mi fecha di kùr ta seka di yega. E polis a kuminsá bira poko hostiná i na e momentu ei el a mira ku seguro a kaduká. Pero mi a bis’é ku e no tin ku preokupá ku esei pasó ta ami mes ta ‘photoshop’ mi papelnan di seguro. Mi a bisa e polis ku mi por djis bai kas, traha un nobo i trese p’e mira. Mi a splika e polis tur esakinan, i el a disidí di duna mi un ‘heftige boete’ tòg. Kon un polis por duna outor/eskritor manera mi—ku di baina tin sèn pa renobá su djòkinan—un but pika asina? Awor si mi no sa kiko mas mi tin ku hasi. Polisnan no ta tene konsiderashon ku hendenan introvèrt anto?
Komo ku e polis no a tene konsiderashon ku mi, e siguiente dia mi a disidí bai Ministerio Públiko pa wak si nan si ta tene konsiderashon ku hendenan introvèrt i anulá e but. Mi a pensa ku lo mi topa un damita ‘leuk’ i amabel ku si lo a komprondé mi situashon, sinembargo mi a topa un dama ku probablemente no tin a ni un vibrator na kas, i e tampoko no a tene konsiderashon ku mi.
Mester bini un lei ku hendenan introvèrt òf hendenan ku ta kore baiskel no POR haña but.
Kòrda ku mi a menshoná ku mi no sa sali kas, i ora mi sali, hopi chèns lo mi sali ku baiskel. Pa kore baiskel no mester di reibeweis, ni seguro ni tampoko plachi di number bálido. Baiskel no ta uza gasolin pues e no ta kontribuí na emishon di gasnan ku ta dañino pa medio ambiente i ku ta kousa kalentamentu global. En bes di duna mi un premio komo un persona pionero ku ke laga outo para, ta duna mi but pa e instante ku mi a sali kas ku outo.
Bo sa kuantu molèster ta kosta un introvèrt p’e sali riba kaya? Anto ora e disidí di sali, bo ke but e tambe? NO POR tòg?
Awor mi tin mas miedu di polis i Ministerio Públiko, ku mi tin miedu di atrakadó.
Tin un mener ku sombré di guera ta kana tira atrako tur dia riba tokonan chines. E mener aki tin mas ku 40 atrako riba su nòmber i te ainda polisnan no por arest’é. E kos aki ta asina apsurdo te ku mi a kuminsá pensa lo siguiente:
• E mener aki posiblemente lo ta traha pa un banko lokal pa asina stimulá chinesnan pa warda nan sèn na banko (ya asina banko por kobra nan kada bes ku nan hasi uzo di nan propio plaka.)
• E mener aki ta sea un polis òf e ta traha ku polis. (Si nan por hòrta 600 kilo di koka, kon difísil ta pa kere ku nan sa tira atrako tambe?
• Polis i Ministerio Públiko no tin niun ganashi arestando e mener aki, pues nan ta preferá para outo riba kaya i parti but pasó esaki sikiera ta generá entrada pa kaha di ministerio di Hustisia. Probablemente polisnan lo ta kobra un porsentahe di komishon tambe pa kada but ku nan parti.
Loke ta reforsá punto number tres mas ainda ta e echo ku polisnan ta para hende djis pa kontrolá papel. En todo kaso tur e bianan ku nan ku nan a para mi, nan a kontrolá solamente mi papelnan, bistimentu di faha di seguridat i glasnan skur. No a interesá e polisnan nada di e kokaina ku mi tabata tin bou di mi stul, tampoko e pistol ku mi tabata tin den ‘dashboard’, ni tampoko tur e handgranat nan skondí den mi baul.
E kos di mas èrg tabata ku…
E polis a pone mi yega lat na mi sita. Anto no tiki lat. Mi a yega TRES MINUT LAT! Ami no sa yega lat niun kaminda. Pa kolmo, e polis no ke a duna mi un ‘te laat brief’ tampoko pa mi mustra nan na Kranshi. Pues, ku e but aki— awor mi no ta sali kas mes mas!
Pues hendenan ku ke un di mi bukinan, wak kon boso ta hasi bai Mensing’s Caminada òf Bruna i kumpra boso bukinan, òf lo bo tin ku bin te na mi kas, pasó ami sigur NO ta sali kas mas. ( A ménos ku Chaika ‘app’ mi bisa mi ku e ta tonto afó drumí riba kama ta warda mi. E ora ei si mi ta sali kas pia abou mes bai serka dje.)
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


c: text/html

text:
Relato di komishon
Un di e tareanan di CTA CW ta pa periódikamente traha relatonan pa Minister di Hustisia.
Relato kada kuartal
Kada kuartal komishon ta relatá tokante e avanse den nan trabou, na Minister di Hustisia.
Relato di Inspekshon
Despues di kada inspekshon, komishon ta traha relato di e resultado, konklushonnan i rekomendashonnan.
Den e relato aki ta mustra si e kuido na esnan será ta kumpli ku e kriterionan stipulá òf ku ainda tin sierto aspekto ku no ta kumpli ku e norma.
Relato di keho
Despues di tratamentu di un keho,komishon ta traha un relato ku ta kontené lokual ku a keda konstatá i e opinion di komishon respekto e keho. Tambe komishon lo proponé medidanan ku por tuma pa remediá e iregularidat.
Publikashon di relatonan
Lo publiká e diferente relatonan despues di un sierto periodo i kaminda ta nesesario den forma anónimo riba e wèpsait di CTA CW
Riba e paginá aki por baha e relatonan ku ya ta aksesibel pa públiko.

robotstxt: allowed

filter: keep


text:
Di profundo di nos curazon nos ta gradici tur persona cu di un of otro manera a mustra nan atencion cu amor y carinjo
durante bida, fayecimento y despedida di mi Mama
y nos ruman
Catharina Filomena Giel-Figaroa
Filomena-Mena
Boso muestra di antencion ta di hopi aprecio y un gran sosten pa nos famia.
Un danki na un y tur cu a manda krans, whatsapp, e-mail y yamada telefonico y donacion na Wilhelmina Kankerfonds.
Un danki special ta bai na Ita Ridderstap, Lola y Lily di Wilhemina Kankerfonds y tambe Dr. Tromp, Dr. Gosselink, Dr. Daryanani, afdeling Wondpoli, afdeling Oncologie y verpleeger-(ster) nan di piso B3 cu ayuda durante su enfermedad.
Nos ta gradici Pastoor Santiago, Pastoor Daniel Diacono Theo Zievinger, Igmar Maduro y Raquel Croes pa e respons y guia spiritual durante e momentonan dificil.
Un danki grandi na Aurora Funeral Home pa nan bon servicio.
Alaves nos kier invita pa 3 Santo Sacrificio di Misa cual lo tuma lugar dianan:
Diadomingo 28 Augustus 2022 na Misa Santa Anna na Noord
Orario 7:30 am.
Diamars 30 Augustus 2022 na Kapel di Alto Vista
Orario 5:30 pm.
Diabierna 2 September 2022 na Misa Santa Anna na Noord
Orario 6:30 pm
Boso presencia lo ta altamente aprecia.
Cu Ma sosega na Paz


text:
Suministrashon di fruta y berdura fresku pagabel ta bou di preshon. Fruta y berdura mester wòrdu importá for di otro país. Solamente den algun supermerkado ta tin banana y patia dia a kompará e prèisnan pa luna di mart. Den komparashon ku febrüari prèisnan di fruta y berdura di e makutu básiko a subi ku un promedio di 6.5%. Prèis di e otro produktonan di e makutu básiko a keda mesun kos.
Manera konosí ta skohe e produkto di e marka mas barata ku tin den e supermerkado, na momento ku ta hasi e komparashon di prèis. Por sosodé ku temporalmente solamente e marka mas karu ta obtenibel na momento ku no tin esun barata mas. E ora ei ta skohe esun karu te dia ku e marka mas barata ta obtenibel atrobe. Speshalmente e supermerkadonan chikí sa hañanan regularmente konfrontá ku e problema aki. Ta pesei ta un prestashon di aploudí ku e supermerkadonan chikí ta skor banda y hasta tin biaha bou di e promedio.
Pa kada produkto ta kalkulá un index y seguidamente ta bin un index pa e makuto básiko ku ta kontené 60 produkto pa kada supermerkado. E index (=100) ta indiká kon un supermerkado ta skor en respekto ku e promedio di e 15 supermerkadonan. Un index bou di 100 ta indiká ku e makutu básiko kompleto den e supermerkado ei, ta mas barata ku e promedio.
Den e makuto básiko di e supermerkado mas barata por tin un of mas produkto mas karu ku e promedio. Ta pesei e konsumidó konsiente ta konsultá e kompilashon di prèis riba web site di Unkobon www.unkobon.org pa asina por determiná na kua supermerkado e ta sali mas ventahoso ku su lista di kompras.


text:
Despues di 9 aña Aruba ta logra medaya di brons.
ORANJESTAD: Diamars atardi Minister Endy Croes a ricibi bishita di cortesia di Anabella Fernandez, Kianna Krosendijk y Aleycha Macea cu a participa na luna di juni den e 2022 Cadet & Junior Pan American Championships cu a tuma luga na Costa Rica. Tambe presente durante e encuentro ameno aki tabata nan entrenado sra. Monica Pimentel y sr. Teo Rodriguez. Dary- en Morel no tambe presente pero tambe a logra conkista medaya di brons. Despues di 9 aña Aruba a logra medaya di brons den e competencia Panamericano Cadet di Taekwondo.
Anabella Fernandez a logra medaya di brons den e Panamericano Cadet y medaya di brons den e Panam Open. Kianna Krosendijk a logra medaya di brons na e Panam Open. Anabella y Kianna ta continua cu nan preparacion pa e proximo Panamericano cu ta tuma luga na februari 2023. Ambos ta entrena na Impact Taekwondo bou di guia di e ex- atleta Olimpico Monica Pimentel. Tiger Taekwondo Academy tambe tabatin e honor di participa cu e atletanan Aleycha Macea y Dary-en Morel. Dary-en a participa den e categoria di -59kg y Aleysha a participa den categoria 47kg unda cu ambos a logra medaya di brons. Minister Endy Croes a entrega e atletanan un medaya y gradicinan pa pone Aruba su nomber briya den exterior cu nan excelente logro! Cu Deseo, Disciplina, dedicacion y determinacion boso a logra! Masha pabien, nos ta orguyoso di boso!


text:
A persiguí reportero Peter R. De Vries simannan promé ku ehekut’é
Ministerio Públiko a agregá e kargo di pèrsekushon den kontra di un di e sospechosonan den e kaso di asesinato di reportero di krímen Peter R. de Vries. Segun OM, Kamil E. di 35 aña di edat a persiguí De Vries durante e anochi di dia 23 di yüni despues ku De Vries a partisipá den e programa Boulevard di RTL. E reportero di krímen a risibí tiru fatal. OM a hasi e anunsio aki na e di 3 oudiensia kontra di Kamil E. i e otro akusado Delano G. ku tin 22 aña di edat. Segun OM, Delano G. ta e persona ku a tira, miéntras ku Kamil. E. tabata e persona ku mester a stür e outo na momento di kore for di e sitio despues di asesinato di De Vries. Nan a keda arestá algun ora despues ku De Vries a risibí tiru na Amsterdam miéntras ku e tabata saliendo for di e studio di RTL pa bai na su outo. De Vries a fayesé pa kousa di e herida, 9 dia despues. E notisia di su fayesimentu a kousa un shòk. Kamil. E. A wòrdu gara riba kámara di vigilansia miéntras e ta persiguí De Vries dia 23 di yüni. Grabashonnan a demostrá su persona pasando patras di e studio RTL Boulevard i a sigui De Vries miéntras ku e tabata kana drenta e garashi. Korte di Amsterdam kier un huisio kriminal pa e kaso riba dia 7 i 15 di yüni. E veredikto ta planeá pa dia 7 di yüli. (Fuente NLTimes./ Foto: RTL Boulevard)


text:
Diabierna mainta Parlamentario Shailiny Tromp-Lee a pasa un rato ameno hunto cu cliente y personal di Stichting Ambiente Nobo. Tabata clausura di un siman di plan vacacional. Un siman yena di actividad caminda e clientenan, manera nan mes ta bisa, a gosa masha hopi mes.
Diabierna henter dia nan tabata den celebracion y sigur pa Tromp-Lee tabata un placer pa por a desayuna y comparti cu henter e grupo.
E celebracion henter dia tabata entre otro posibel danki na e tremendo desayuno y lunch cu a keda ofreci pa Divi Aruba danki na intermediacion di Sticthing Nos Dushi Tera. Na cabes di Stichting Nos Dushi Tera ta srs. Rochi Geerman y Jonathan Viera.
E cara di alegria riba e cara di e clientenen ta bisa tur cos. Nan tabata contento y feliz. Durante e actividad Tromp-Lee a hiba palabra y sigur a gradici y felicita staf y personal di Stichting Ambiente Nobo pa nan bunita trabou, realisa di curason. Un trabou importante y necesario pa por duna nan grupo meta y nan famia un bon calidad di bida.
Tromp-Lee a finalisa bisando cu e ta contento cu Stichting Ambiente Feliz a invite y cu e tambe por a forma parti di nan celebracion.


text:
KRALENDIJK – Diputado Elvis Tjin Asjoe resientemente a papia tokante e situashon ku tin durante reunion nan di konseho insular. E diputado a menshoná ku durante reunionnan di konseho insular, ta kaminda e hende ta aprobá lei, entre otro kambionan di presupuesto algun bia pa aña i kuenta anual. Nos a tuma nota ku apesar ku ta temporada di krísis, tin un oposishon ku no ta koperá, loke ta di lamentá. “Tur loke presentá pa atendé durante reunion ta un problema. Nan ta habri un kaha di ‘Pandora’, kon pa blòkia reunion pa no yega na desishon. Nan meta ta pa stroba kos i despues pa nan sali bisa ku e gobièrnu aktual no ta hasi su trabou. Nan ke duna e gobièrnu aktual un stèmpel negativo.
Mi ta hopi kontentu kon nos ta hiba gobernashon último tempu, apesar ku e situashon di doló di kabes ku oposishon den konseho insular. Nos tin hende ku kebrante di salu ku ta den eksterior, UPB tambe tin un persona ku no ta bon di salu, loke ta pone ku nos no por yama un reunion. Mester tin mayoria pa por tin korem. Oposishon no ta koperá, entre otro durante promé kambio di presupuesto, pa pone sèn pa paga kosnan debí na e pandemia aktual, manera hendenan ku ta den eksterior ku mester regresá Boneiru, momentu ta atendé esaki, i mester pasa e presupuesto, oposishon ta sali na kareda bandoná sala di reunion. Nan no ta partisipá pa forma korem pa por atendé e kosnan pa komunidat. E kosnan aki no ta korekto, esta loke e pueblo ta deseá.
Durante reunion di konseho insular último mi a bisa bon kla, nos ta den un situashon di krísis, tuma ehèmpel riba pingwin. Momentu ku e pingwin ta den un situashon di krísis, esta hopi friu ku bientu, nan ta hala serka di otro pa pasa e temporada den union sostené otro. Esaki ta loke nos tin ku hasi sigur kaminda nos por aprobá sèn pa por atendé ku e krísis na Boneiru. Tokante entregamentu di dokumentu na tempu, sèmper e diskushon ta keda. Kuantu ku bo duna nunka lo no ta sufisiente. Kada bes oposishon ta habri un kaha di ‘Pandora’, i si e haña dokumentu, e ta lesa i aktua robes. Nos mester ta realístiko, ku nos ta den un temporada di krísis.
Resientemente a bin dilanti ku nos mester tin bachi bisti durante e reunion i no solamente kamisa. Loke mi ke bisa ta ku nos ta den un krísis i asta nos mester lora manga di kamisa pa demostrá ku nos a bin pa traha i nos no ta den reunion di konseho insular pa wak ken ta mihó bisti,” diputado Tjin Asjoe a bisa.


text:
Containernan di klapchi a wordo entrega na tur bendedo
Desde ayera mainta e temporada di klapchi a inicia. E trucknan a sali for di e deposito di Wela desde 4āor di mainta y...
Pensioen di behes lo conoce un aumento di 2.37% pa fin di aƱa caba
ā2015 a caracterisa su mes como un desaroyo positivo di un di e fondonan mas importante pa nos comunidad cu ta e fondo di...
Mayoria cacho no tin miedo di klapchi
Den un entrevista cu veterinario Natalie Booi di Animal Care Clinic el a duna informacion y tip pa con por cuida pa e bestia...
Bendedonan di klapchi den pleno preparacion pa bende
Ayera mainta e containernan di klapchi a cuminsa wordo entrega mainta trempan. Diferente caminda e containernan a wordo entrega pero asina mes den e...
Tin mas opcion den temporada di klapchi prome cu droga bo mascota
Den un entrevista cu veterinario Natalie Booi di Animal Care Clinic el a duna informacion y tips pa con por cuida pa e bestia...
25 container di klapchi den total e aƱa aki
A bin un total di 18 container, a sobra 7 container di aƱa pasa. Pa loke ta e proceso di unloading di container, esaki a...
A cuminsa saca containernan di klapchi di Wela desde 4or awe mainta
Ainda oficialnan di e comision encarga cu klapchi cu ta encera polis, brandweer, DOW y DTI ta presente na Wela pa controla e trabounan. Mas cu...
Pomp station habri durante Pasco
Tin hopi hende ta puntra unda por haya gas den dianan di Pasco. Aki por mira un schedule cua pomp station di Valero ta...
Gobernador ta mustra riba importancia di trabou boluntario
Gobernador Fredis Refunjol ta mustra riba e importancia di organisacionnan di boluntarionanan pa nos isla y tambe cu e ta importante pa un comunidad...
Entre awo cu maart gobierno lo haya sa si lo tin reapertura di refinerĆa
Algun di e puntonan cu a wordo trata den e "Heads of Agreement" ta riba e acuerdonan mas principal di kico lo ta e areglonan...


text:
WILLEMSTAD — Manera ya ta konosí nos selekshon nashonal a klasifiká pa e segundo buèlta di Scotiabank Caribbean Cup i preparashonnan a kuminsá pa loke ta trata e 2 kompromisonan di nos selekshon nashonal.
Nos promé partido lo ta kontra Guyana Inglés djárason, promé di yüni miéntras djamars 7 di yüni nos lo enfrentá U.S. Virgin Islands. Ámbos partido lo tuma lugá aki na Kòrsou den Stadion Ergilio Hato (SDK) pa 8or di anochi.
Aki ta sigui un biografia chikí di e hungadó nobo di nos selekshon nashonal.
Nòmber: Irvingly van Eijma
Fecha di nasementu: 9 febrüari 1994
Ekipo: FC Oss
Posishon: Atakante
Irvingly van Eijma ta un hóben futbolista nase na Hulanda (Tilburg) dia 9 di febrüari 1994. Su posishon preferí ta medio kampo i for di yüni 2015 e ta militá den e ekipo amatùr FC Oss despues ku nan a tume for di e ekipo RKTVV.
Irvingly tabata militá den e ekipo hubenil FC Den Bosch te ku aña 2014 despues di a bai un ekipo deskonosí di Cyprus. Un aña despues ela bolbe bèk Hulanda i ela militá den e ekipo amatùr RKTVV. Ku e ekipo aki ela hunga durante 4 luna den segundo divishon i despues ela pasa pa FC Oss. E ekipo aki a kaba komo number 9 den e temporada anterior den promé divishon. Irvingly a hasi su debut riba 7 di ougùstùs den e partido kontra Fc Emmen.
Tambe Irvingly a representá Kòrsou den U-20 durante e weganan di kualifikashon di CONCACAF U-20 na aña 2013. Esaki ta un biografia chikí di e hungadó nobo di nos selekshon nashonal ku ta kla pa enfrentá Guyana Inglés djárason promé di yüni próksimo.
Karchinan pa e 2 partidonan aki ya ta na benta i ta optenibel na FFK bou di ora di ofisina, Botika Mampuritu, Beep Beep, 4th of July Snèk na Barber, pòmp di gasolin Santa Maria i na tur filial di C-Post N.V.
E preisnan pa e diferente paketenan (di ámbos partido) pa sekshonnan ta lo siguiente:
- VIP ta kosta Fl.300,- (inkluso konsumo);
- Bou di tribuna kubrí ta Fl.75,-
- Bou di tribuna kubrí parti Festival Center ta Fl.50,-
- Tribuna no kubrí ta Fl.30,-
- Den e sekshon di tribuna no kubrí mucha te ku 12 aña i 60+ ta paga Fl.20,-
Tene na kuenta ku e preisnan aki ta válido pa ámbos partido, pues bo ta kumpra un pakete di karchi pa tur e 2 partidonan aki!
Ainda tin mas suèter di nos selekshon nashonal ku shal optenibel na FFK bou di ora di ofisina na balor di 35 ku 25 florin. Pasa buska di bo pa asina bo bin sostené i apoyá nos hungadónan.
Reservá djárason dia promé di yüni i djamars 7 di yüni pa bo ta den stadion Ergilio Hato komo e number 12 sosteniendo nos selekshon nashonal.


text:
Entrante 5 di januari 2022, e canal di DIY lo rebrand pa Magnolia Network.
Magnolia Network, un colaboracion entre Chip y Joanna Gaines hunto cu Discovery Inc., ta presenta un coleccion di serienan original presenta pa, entre otro, chefnan, entrepreneurnan y expertonan di artesania cu lo inspira bo. Tambe bo serienan faborito di e canal DIY manera Main Cabin Masters, Restoring Galveston y Barnwood Builders lo keda riba Magnolia Network. Ademas, e canal lo presenta serienan original manera Fixer Upper: Welcome Home y Magnolia Table with Joanna Gaines y tur e 5 seasonnan completo di Fixer Upper.
Magnolia Network lo ta disponibel riba canal 165 y 373 (HD) di Digital Cable y riba canal 216 di SETAR Complete y IPTV.


text:
Los Trovadores Tropicales ta funda na aña 1935 pa Rufo Wever.
Na aña 1935 Carlos Gardel, un popular cantante Argentino di musica Tango a bishita Aruba y Rufo Wever a haya oportunidad pa actua den e show. Esaki tabata e oportunidad pa Rufo a haya pa forma Los Trovadores Tropicales.
Ariba e potret d.r.p.d
Harold Hopmans, Carlos Booi, Juan Croes, Clemente Lacle, Rufo Wever y Shemmy Coronel. Aña 1935 musicalmente tabata importante pa Rufo Wever pasobra ta e mes un aña cu Rufo Wever a compone e piesa musical Arubanita.
Na 1935 tambe e banda Los Trovadores Tropicales a haci presentacion exitoso na Curacao.
Compila pa Roberto Croes
Nos Historia Nos Herencia


text:
Rudy Croes
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Hyacintho Rudolfo (Rudy) Croes (n. 5 di september 1947 na Aruba – f. 20 di november 2021 na Oranjestad) tabata un politico Arubiano. E tabata Minister di Husticia di 1993 te 1994 y di 2001 te 2009. Como minister e tabata tambe encarga ku e cartera di deporte di 1993 pa 1994.
Biografia[editá | editá fuente]
Rudy Croes tabata un di e diesdos yiu di Francisco Cornelio (Panchico) Croes y Maria Louisa (Mimita) Croes-Lopez. Su rumannan mayor Betico Croes y Hendrik Croes tabata politico prominente di partido MEP y e lucha pa Status Aparte di Aruba. Tres di su sobrinonan tambe a scoge un carera politico: Paul Croes, Glenbert Croes y Evelyn Wever-Croes.
Despues di su enseñansa basico na Colegio San Jose y Tarcisius College Croes a sigui MULO na Hulanda. El a continua su estudio na Analistenschool na Oss, Hulanda, graduando na 1969. Na Aruba e ta cuminsa su carera profesional como bio-analista na Landslaboratorium na Oranjestad, kedando den servicio te 1989. Entre 1973 y 1974 e tabata traha tambe como hefe di laboratorio y produccion na LETI Laboratorios na Caracas.[1]
Na 1989, despues di e fayecimento di Betico Croes, Croes ta aparece pa prome biaha riba lista di MEP como candidato number 5. E ta obtene 4707 voto personal, surpasando e cantidad di voto di e number uno riba e lista.[2] E ta bira miembro di Parlamento di Aruba di 1989 te 1993. Despues di eleccion na 1993 Croes ta asumi e encargo di Minister di Husticia y Deporte den Gabinete Oduber II, como sucesor di su ruman Hendrik Croes. E tabata un defensor ferviente di uso di Papiamento y den su funccion como minister ta cambia tur e nombernan di su departamentonan di idioma Hulandes pa Papiamento. Despues di eleccion na 1994 e ta bolbe como miembro di parlamento te 2001. Na 2005 el a yega di fungi brevemente como presidente di parlamento. Di 2001 pa 2009 e ta ocupa e funcion di Minister di Husticia den Gabinete Oduber III y IV. Den e periodo aki ta tuma lugar e caso di disaparicion di Natalee Holloway y na 2008 Croes ta declara e sospechoso Joran van der Sloot "persona non grata".[3] Regularmente e tabata pega tambe cu e gabinete hulandes bou di Jan Peter Balkenende.[4] Na 2007 e ta declara cu Aruba mester corta tur laso cu Hulanda, pero despues ta hala atras. Croes ta bandona politica activo na 2009, pero ta keda e di dos den rango denter di partido MEP i tabata te na su morto un consehero importante di Evelyn Wever-Croes, premier di Aruba desde fin di 2017.[4]
Croes tabata co-fundador di MEP y a para fiel tras di e lucha di Status Aparte di Aruba. Na 1995 e ta postula su mes pa lider di partido, pero finalmente ta hala atras como contracandidato di Nel Oduber.[5] Entre 1996 y 1998 e tabata presidente di MEP. Croes tabata e prome Arubiano cu a fungi como vicepresidente di e Conferencia Permanente de Partidonan Politico di Latina América y Caribe (COPPPAL).
Na 2018 Croes ta publica e buki E hombr’i pueblo, un autobiografia di su trayectorio politico. E titulo aki ta referi na e nomber politico cu el a haya ora cu el a drenta arena politico. E ta ricibi na 1995 un condecoracion real como Cabayero ("ridder") den Orden di e Leon Hulandes. Como protesta contra e trato di e islanan Caribense-Hulandes dor di politico di Hulanda e ta debolbe e medaya na 2020.[6]
Croes tabata co-fundador y integrante di e grupo musical "Grupo di Betico", conoci pa su participacion na varios festival di dande. E tabata canta, toca wiri i cuarta.[7] Despues di tabata sufri di cancer lympatico desde 2016 Croes ta fayece na 2021 na edad di 75 aña.[4] E tabata casa cu Damia Arends y tabata tata di cuater yiu.


text: Kralendijk, 5 di mei 2022. Fundashon Mariadal mes ta produsí oksígeno pa aplikashon médiko. Ku esaki nos hòspital ta e promé i e úniko riba teritorio hulandes ku un fábrika chikitu di oksígeno. E fábrika chikitu akí ta produsí oksigeno pa tur departamento kaminda oksígeno ta sali for di muraya. Ambulans i Kas di Kuido ta haña disposishon di bòter di oksígeno. Ku su propio produkshon di oksígeno nos hòspital ta hasi e disponibilidat di oksígeno pa kuido mas grandi. E ora ei e instansianan di kuido no ta dependé mas di suministro ku barku i nan no tin molèster mas di influensia di wer durante por ehèmpel temporada di orkan.


text:
Dia 1 di yüli 2014 a inisiá un akshon, bou di e nòmber “Bon Kompra”, pa asina rebahá preis di un makutu ku 36 produkto básiko mas kumprá
y pa kual a keda palabrá un preis máksimo ku e 20 supermerkadonnan, ku ta miembro di e Organisashon di importadó y supermerkado bonairiano (VBIS). E miembronan aki mester a ofresé, di tur e 36 produktonan aki, por lo menos un marka di bon kalidat na òf bou di e preis máksimo palabrá.
y pa kual a keda palabrá un preis máksimo ku e 20 supermerkadonnan, ku ta miembro di e Organisashon di importadó y supermerkado bonairiano (VBIS). E miembronan aki mester a ofresé, di tur e 36 produktonan aki, por lo menos un marka di bon kalidat na òf bou di e preis máksimo palabrá.
Por a rekonosé e produktonan aki na un tarheta riba kual tabata menshoná Bon Kompra. Esaki tabata perkurá ku e konsumidó ta kumpra un produkto di kalidat na un preis abou. Na un kantidat di supermerkado, preis di e produktonan di Bon Kompra, tabata mas barata ku e preis máksimo.
Basá riba un komparashon di preis den luna di mei 2014 e makuto di Bon Kompra a mustra un bahada den preis di kasi 20%. E bahada di preis aki tabata diferenshá pa supermerkado. Dos supermerkado, den luna di mei 2014, a mantené e preis na òf abou di e preis máksimo. Na kuminsamentu di 2015 mas ku mitar di e 20 supermerkadonan partisipante tabata bende e makuto na òf bou di e preis máksimo.
E palabrashon tabata pa 6 luna. Pa falta di interes politiko esaki nunka a wòrdu prolongá. E organisashonnan pa konsumidó a keda sumamente desepshoná ora e inisiativa aki a muri un morto silensioso despues di e elekshon di 2015. For di e tempu ei Unkobon ku regularidat ta pleitando pa re-introdusí Bon Kompra.


text:
Autonan ta dal aden y causa daño na nan wiel of auto, tin chauffeur ta desvia treciendo otronan den peliger!
E recien yobidanan di ultimo tempo a bin causa yen di molestia pa peatonnan y tambe automobilistanan den trafico. Semper ora e caminda ta mal traha tin defectonan ta surgi riba e carreteranan e.o. buraconan basta hundo cual por y ta causa hopi daño na e auto. Esaki ta costa e doño di e auto basta placa na reparacion, alomenos D.O.W. ta cubri cierto gastonan pero mester presenta cu pruebanan contundente y cu rapport policial. Locual ta hopi irritante ta e molester cu bo ta haya’bo aden pa esaki y e tardansa cu tin cu esaki. E mihor manera ta pa D.O.W. repara esakinan pronto ya cu tin automobilistanan cu pa evita dal den e buraco e prome reaccion di e chauffeur ta pa evita esaki exponiendo nan mes y otronan den trafico na peliger causando otro accidentenan mas serio.


text:
pa nan 40 aniversario di existencia
ORANJESTAD – Riba 26 di augustus ta haci exactamente 40 añapasa, cu tres ruman a dicidi pa habri Giselle Department Store. Como muestra di aprecio pa e bunita trayectoria aki, Minister Xiomara Maduro a haci un bishita na Giselle pa asina felicita e Stafy Personal, y tambe den nomber di Gobierno di Aruba entrega un reconocemento.
Giselle ta un bunita ehempel di un negoshi local funda na 1981 y maneha pa 3 ruman muher Figaroa. Deta tabata e bendedora, Evelyna tabata e cahera y Elsie den feliz memoria tabata fungi comoe manager. A base di nan trabou duro e 3 rumannan a logra estableceun negoshi cu ta un ‘icono’ den nos comunidad di Aruba. Un Department Store cu ta hopi popular bou di nos localnan y tambenos bishitantenan specialmente di nos islanan ruman Corsou y Boneiro. Hopi di nos conoce e frase ‘mi ta bay Giselle bin bek’.
Giselle Department Store a crece atravez di añanan y asina a contribui grandemente na economia di Aruba. Banda di trece paña y varios otro articulo na un prijs rasonabel pa nos pueblo, tambe aofrece trabou na hopi famia. Remarcabel ta cu Giselle tin un personal consisti di localnan cu ta hopi fiel y loyal cu tin varios añata traha na e negoshi aki.
Tin cu remarca e bon servicio di e personal cu ta hopi atento y amabel cu su clientela. Esaki ta duna e cliente un bunita experienciay asina lo regresa pa nan siguiente compras.
Sra. Greta, Sra. Evelyna y Sra. Elsie dfm ta un bon ehempel pa specialmente nos entrepeneurnan cu perserverancia, sacrificio, trabou duro y dedicacion bo ta logra cu bo negoshi ta exitoso. Minister Xiomara Maduro a reconoce tambe Sra. Gisella, cualtambe despues di fayecimento di Sra. Elsie, ta forma parti di e Stafdi Giselle. E mandatario ta recorda mama di Gisella, Sra. Elsie cu tabata un tempo colega di su señora Mama na un otro negoshi promey despues Sra. Elsie hunto cu otro dos ruman a funda Giselle. Un persona cu e mandatario ta recorda cu hopi cariño.
Na nomber di Gobierno di Aruba y como Minister di Economia, Sra. Xiomara Maduro a gradici Famia Figaroa pa nan confiansa den Aruba su economia den tempo bon y menos bon. E mandatario ta gradici tambe pa e bunita aporte cu Giselle Department Store semper ta duna den forma di donacion na varios famia, instituto y organisacionan den nos comunidad.
Masha pabien na e famia grandi di Giselle Department Store.


text:
ORANJESTAD, Aruba –6 augustus 2020 Departamento di Salud Publico tin diferente seccion cu ta brinda servicio na comunidad. Entre esakinan tin;
· Dienst Warenkeuring en Hygiene,
· Veterinaire Dienst,
· Dienst Besmettelijke Ziekten,
· Afdeling Registratie,
· Gele Koorts en Muskieten Bestrijding (GKMB)
· Sociaal Psychiatrische Dienst (SPD)
· Jeugdgezondheidzorg (JGZ)
Cuminsando awe 6 di augustus pa por busca y ricibi servicio na cualkier seccion di Departamento di Salud Publico (DVG) e cliente mester tin un mondmasker bisti (tapa boca) y mester cumpli cu tur medida di proteccion cu ta ensera higiena y distanciamento.
Cualkier persona cu ta malo, nos ta conseha pa no presenta na nos servicionan pero warda te ora cu bo ta completamente recupera atrobe. Hunto nos ta stop e transmision atrobe, bo salud ta bo responsabilidad, cuid’e.


text:
Publiká riba 04 Sèptèmber 2017
Minister di Tráfiko, Transporte i Planifikashon Urbano señora Zita Jesus-Leito den su ministerio ta pone enfoke riba un di e nesesidatnan mas básiko di tur hende, esta bibienda: “Ora un hende no tin un bon dak riba su kabes, esaki ta afektá henter su bida.” Servisionan ROP (ántes DROV), Domeinbeheer i Openbare Werken i tambe fundashonnan FKP i Kadaster a forma un komishon pa traha dirigí riba diferente opstákulo ku ta stroba hende yega na un bibienda. E komishon aki lo raportá bèk riba e diferenshanan aki 2 luna.
E problema di bibienda ta agudo aki na Kòrsou.Hende frekuentemente ta aserká ministerio ku tur sorto di petishon relashoná ku kas, tereno i pèrmit. Esaki ta indikashon ku tin opstákulo den e prosesonan i proseduranan, loke ta kondusí na listanan di espera i retraso. Liña kòrá den tur esaki ta e falta di sinkronisashon entre e servisio i fundashonnan aki.
Komunidat
Di e otro banda, serka e komunidat tambe ta eksistí diferente opstákulo. Tin hopi hende ku ta deseá un kas di kua den realidat nan no por paga su hür òf su hipotek. Meskos tin un grupo supstansial ku a haña tereno di èrfpagt di gobièrnu, pero no a logra di kumpli ku nan dor di konstruí nan kas riba dje. Ademas tin hopi kas privá pará bashí. Ta p’esei mes e komishon ta bai hasi un análisis profundo pa sa kiko e nesesidat di bibienda realmente ta i tambe kiko ta e posibilidatnan pa esnan ku ta buska bibienda.
E servisio i fundashonnan mes ta konvensí ku e forma di traha aki, esta huntu i no banda di otro, lo hasi hopi diferensha pa klientenan. Tin hopi trabou ku ta relashoná ku otro, i pa sierto trabou e organisashonnan asta ta dependé di otro. Esaki ta pone ku e kliente tin bes ta warda un servisio òf produkto serka un organisashon, ku na su turno ta pendiente di un otro organisashon.
Otro logronan lo ta ku tantu ROP komo Domeinbeheer kada un riba nan mes a instituíun tim ku ta bai traha dirigí pa redusí retraso di petishon. Ora ROP saka su pèrmitnan den forma aselerá, FKP lo por traha mas lihé riba su proyektonan i tambe e kliente privá por sigui traha ku mas rapides riba su kas. Tambe Domeinbeheer ta bai introdusí un front office pa mehorá servisio na kliente.
Minister Zita Jesus-Leito ta mustra ku segun ta pone e enfoke riba bibienda, na mes momentu ta krea un efekto tambe riba desaroyo ekonómiko. Esaki ta duna kontenido na un otro prioridat ku ta menshoná den e akuerdo di gobernashon. Redukshon di pèrmitnan retrasá, lo tin un efekto inmediato riba trabounan di konstrukshon i trahadónan di fishi lo haña mas trabou. Ta p’esei e siguiente enfoke di Minister Jesus-Leito lo ta redukshon di retraso relashoná ku proyektonan grandi, ku tin un impakto ekonómiko grandi. Miéntras e komishon aki ta sigui traha riba provishon di bibienda, na mes momentu ta start e mesun proseso pa aselerá proyektonan ekonómiko. E Minister pronto lo bini bèk riba e punto aki.


text:
Lider di frakshon di MPB Elvis Tjin Asjoe a deskribí mucha komo e tesoro mas presioso di un famia. E okashon di su diskurso tabata e reunion di Konseho Insular solèm en konekshon ku selebrashon di ‘Dia di Boneiru’ djamars mainta.
“Mucha ta símbolo di speransa, puresa i inosensia. Mucha ta e pret’i wowo di nan mayornan. Meskos ku un famia ta pèrkurá pa kuida, guia i garantisá bienestar di su miembronan, meskos ta konta pa e responsabilidat ku kada un di nos tin aki komo representantenan di pueblo, sea ta den Konseho Insular òf den Kolegio Ehekutivo”, segun Tjin Asjoe.
“Nos muchanan di awe ta e Boneiru di mañan pa esei e mucha mester di un kas. E mucha mester lanta den un kas kaminda tin rèspèt, harmonia, hopi amor i ku disiplina. E mucha mester lanta sin preokupashon kiko ta bai kome mañan, pasobra e kas su pòtmòni no ta yega te ku fin di luna. Mihó trabou pa mayornan dor di formashon. E mucha mester por lanta den un kas ku mayornan no ta gasta sèn na ko’i kèns. E mucha mester lanta huntu ku su mayornan i no ku bisiña, pasobra mama mester traha dos trabou”, segun Tjin Asjoe.
Tambe Elvis Tjin Asjoe a bisa ku mester tin sufisiente kas pa kada mucha por biba aden. Aki el a referí na e proyekto di 500 kas ku FCB a bini kuné i akuerdo di mas di 200 kas mas. Mester di 1800 kas mas. Maneho di tereno ku kada ken por yega na nan mes kas i hogar ta esensial.”


text:
Diasabra ultino, dia 20 di augustus 2022, a tuma lugar e anochi di gala pa loke ta trata Premio Excelencia den Deporte. Un anochi cu 141 nominado y caminda a anuncia e 22 atleta ganador. Banda di a ricibi un plakaat, e ganadornan a ricibi premio efectivo. Un anochi sigur cu a impacta e nominadonan y nan famia.
Premio Excelencia den Deporte sigur tin balor multiple. E ta un balorisacion pa e esfuerso, determinacion, disciplina y resultado di un atleta. E ta un un simbolo di orguyo pa e atleta y su famia. E ta fungi como un estimulo pa e propio atleta y pa otronan cu ta mira su trayectoria keda premia. E ta un manera pa genera fondonan cu den e mundo deportivo semper ta di hopi balor pa cu formacion di e atleta. Mediante e premio aki nos por uza e nominado y ganadornan como rolemodel pa nos mucha y hobennan. Mas cu tur cos nos ta pone nos atletanan cu a destaca den luz positivo y festivo. Pa es motibo aki mes mi ta contento cu Gobierno a dicidi pa continua cu otorgacion di e premio aki y cu a dicidi pa haci’e pa e añanan 2019 y 2021 cu door di Covid no tabata posibel. Sigur un felicitacion ta na su lugar na tur e nominado y ganadornan.
Durante e anochi di gala aki tambe a keda reconoci 10 baluarte di deporte pa nan aporte valioso na deporte of pa nan resultadonan impactante den e ramo di deporte cu nan ta practica. Mas cu claro un felicitacion tambe ta bay na e baluartenan cu a keda reconoci durante e anochi aki, kendenan ta: Glenda Croes-Tromp, Cecilia Balentin, Eddie Daou, Mario Maduro, Cado Kock, Dolfi Werleman, Henk Arnold, Roly Croes, Dechi Bislip y Dochi Lee.
Deporte y arte ta vehiculonan importante den e formacion total di nos mucha y hobennan. Nos ta crea lidernan pa mañan cu talentonan creativo, cu e habilidad pa “think outside the box” y ta forma personanan cu por traha mihor den team, segun structura y cu disciplina y determinacion. Sin laga afor cu e habilidad pa comunica mihor y funciona segun un plan. Mi ta kere firmemente cu deporte y arte mester forma parti structural di e formacion total di nos hendenan. Un manera pa garantisa esaki ta door di hacinan accesibel pa un y tur. Esaki sigur ta bira realidad si nan ta forma parti fiho den e curiculo di nos scolnan.


text:
E caminda pa recuperacion, caminda pa exito, caminda pa alivio y progreso, a cuminsa diahuebs anochi na Cas di Partido AVP, cu e anuncia di e lista di 29 candidato, cu lo participa den e proceso electoral di dia 25 di juni venidero.
Mike Eman lider di partido AVP, a presenta e lista dilanti un grupo entusiasma y ansioso pa sa e lidernan cu lo tin cu guia e pais aki den su proceso di recuperacion den practicamente tur sector.
E retonan ta grandi, e responsabilidad lo ta inmenso pero cu otro Plan di Rescate di partido AVP, pueblo por a subi cama ayera cu e siguransa cu e cambio positivo, e cambio pa logra progreso y Felicidad, a inicia y cu lo Sali triunfante dia 25 di juni venidero.
Lista di partido AVP a bira un combinacion mixto di candidatonan cu hopi capacidad y experiencia, combina cu candidatonan nobo cu lo bay percura pa e cambio di rumbo cu pais Aruba tin asina necesidad di dje pa algun tempo caba.
Pueblo di Aruba den ultimo aña y mey a wordo asota pa un pandemia horibel mescos cu henter mundo y cu a crea hopi problema no solamente di salud pero tambe financiero y social, turistico y den enseñansa, cu a afecta bida di miles y miles di nos hendenan.
Un pandemia cu a bira mucho mas pisa ya cu el a present ana un momento cu pueblo di Aruba ya caba tabata pasando den momentonan financiero y social hopi duro na man di un gobierno cu a bisa pero nunca a pone e hende central.
AVP tin un lista cu ta prepara caba pa atende cu gobernacion di nos pais, cu tin algun aña caba trahando riba un vision con mester atende cu bienestar di nos hendenan, pa percura cu pronto nos hendenan lo mira e lus di speransa, e lus di solucion.
E team berde di rescate di nos pais ta cla pa start Sali, cla pa busca solucionnan asina necesario pa nos pueblo, caminda sin excepcion di algun, tur ciudadano su interesnan lo wordo atendi y no manera den ultimo añanan, caminda un grupo di famia y amigonan, so a conoce progreso y bienestar, mientras cu e debilnan, esunnan di poco entrada, a sinti e peso di un serie di medida impone, tur dia.
Por a sinti un ambiente di entusiasmo grandi na Cas di Partido, uni cu alegria y speransa di un pueblo cu ta anhelando un cambio urgentemente, un cambio pa miho caminda su interes ta bin na prome luga y cu partido AVP esaki sin duda manera semper, lo ta e caso.
LISTA:
29. Benny Sevinger
28. Norman Roos
27. Abigail Arends
26. Junior Croes
25. Juan Manuel Kelly
24. Jarissa Dubero
23. Cornelia Aventurin Connor
22. Eduard Vos
21. Michael Lampe
20. Giovanni Arendsz
19. Gregory Bronswinkel
18. Wendrick Cicilia
17. Otami Thomasia
16. Desiree Croes
15. Muzaninn Wever
14. Melvin Tromp
13. Carlos Bermudez
12. Sharon Erasmus
11. Jennifer Arends-Reyes
10. Marlon Sneek
9. Clifford Heyliger
8. Selene Kock
7. Robert Candelaria
6. Mervin Wyatt-Ras
5. Ryçond Santos dos Nascimento
4. Gerlien Croes
3. Arthur Dowers
2. Mike de Meza
1. Mike Eman


text:
WILLEMSTAD — Resientemente, komo parti di e programa edukativo di FFK, a tuma lugá un kurso den kooperashon ku KNVB pa entrenadó hubenil di kategoria U-11 i U-13.?Errol ‘Joy’ St. Jago instruktor di KNVB tabata esun ku a keda enkargá pa duna e kurso aki ku a konta ku koordinashon di Etiënne Siliee ku ta direktor tékniko di FFK.
E kurso a kuminsá djaluna 6 di yüli i a terminá djabièrnè 10 di yüli, pues e ta tin un durashon di 5 dia.
E apertura di e?kurso aki a?tuma lugá na edifisio di FFK i e kurso mes a wòrdu organisá na e kompleho deportivo di Vesta, mihó konosí komo Stadion Jo Mathilda, na tereno di Willemstad i den e sala di FFK.
E kurso a ser repartí den 2 parti. Mainta 9or pa 12 di mèrdia?e promé parti?tabata esun práktiko ku a konta ku diferente hóbennan di kategoria U-11 i U-13 ku a bin pa asistí durante e kurso nan i despues a tuma lugá e segundo parti ku ta esun teorétiko, i práktiko didáktiko di mitar di 7 pa 9or di anochi.
E kurso aki tabata supsidiá pa FFK I KNVB I a konta ku partisipashon di 33 persona di kual 26 a kab’é ku éksito I a haña nan sertifikado di KNVB. Awó nos por bisa ku e famia di futbòl ta konta ku 26 entrenadó hubenil mas.
FFK ta hasi un apelashon na e kursistanan ku no ta pertenesé na un klup ainda, pa djòin un klup di FFK pa yuda desaroyá i engrandesé e deporte di futbòl!


text:
about 6 hours ago
Abogado internacional den derechonan humano, Sra Edwina Henriquez a bay sosoga den fin di siman, despues di algun tempo malo. Edwina a carecterisa su mes como un persona luchadora y defensora di esnan vulnerabel. El’a yuda hopi hende voluntariamente. E ta gusta politiek y ta un persona cu semper tin bista riba loke Gobiernonan
Abogado internacional den derechonan humano, Sra Edwina Henriquez a bay sosoga den fin di siman, despues di algun tempo malo.
Edwina a carecterisa su mes como un persona luchadora y defensora di esnan vulnerabel. El’a yuda hopi hende voluntariamente.
E ta gusta politiek y ta un persona cu semper tin bista riba loke Gobiernonan ta haci.
Den su trajecto hasta Edwina a cay cera algun dia, pasobra e tabata hopi skerpi den su critica.
Nos corant SOLO DI PUEBLO a conoce Edwina hopi di cerca. E no tabata ria pa skibri carta y hasi denuncia ora tin mester.
El’a haye tambe cu casonan den corte, cu el’a sa di gana satisfactoriamente.
Nos por compronde cu den pasado e tabata hopi cerca di Betico dfm y tambe a traha na Arubahuis.
Diparti director di Solo, Edmond Croes, ta manda condolencia na famia. Edmond a bisa nos redaccion “nos tin grato recuerdo di Edwina, a conoce como luchadora y defensora di pueblo y un cla pa bringa inhusticia”.
Forsa na famianan y cu Edwina sosega na pas.
about 6 hours ago
Diasabra anochi a drenta informe di un caso di destruccion na un bus di Arubus, mesora a dirigi un patruya na e sitio. Na yegada di e patruya a bin compronde cu un projectil posiblemente bala di Bibi of Airsoft a ser dirigi riba un bentana di e bus destruyendo esaki. Na e momentonan ey
Diasabra anochi a drenta informe di un caso di destruccion na un bus di Arubus, mesora a dirigi un patruya na e sitio. Na yegada di e patruya a bin compronde cu un projectil posiblemente bala di Bibi of Airsoft a ser dirigi riba un bentana di e bus destruyendo esaki. Na e momentonan ey tabata tin pasahero abordo pero afortunadamente ningun hende a resulta herida.
Segun e chauffeur di e bus e actonan di vandalismo aki tabata e motibo pa skraap bus di 5or di mainta. awo lo mester bay revisa si lo ahusta ruta pa ora den anochi tambe pa evita gastonan di acto di vandalismo asina.
about 8 hours ago
Shon nan Bon nochi simplemente mi kier duna mi opinión Di kiko mi ta wak y simplemente mi tin cu bisa cu ta Hopi tristo pa wak con e deporte Di Drag ta jegando su final na Aruba Hopi pero Hopi tristoTin un otro fundación cu ta draai e pista pa 3 anja caba y
Shon nan Bon nochi simplemente mi kier duna mi opinión Di kiko mi ta wak y simplemente mi tin cu bisa cu ta Hopi tristo pa wak con e deporte Di Drag ta jegando su final na Aruba Hopi pero Hopi tristoTin un otro fundación cu ta draai e pista pa 3 anja caba y mi kier puntra coredornan Boso a Mira un progreso ariba e pista? E único cos cu ami ta wak ta cu cada 2 luna nan ta verf e pista y nada mas. Dicon fácil e fundación no tin e capital pa invertí nan ta warda wak locual cu gobierno invertí
Si e fundación ta huur e pista pa AFL. 9.000.00 pa in dia di evento na cualkier otro organización mester tin un weekly of monthly bereikening di gastonan y ganashi pa wak na unda e plaka a wordo invertí, pero den full e organización mes nan no sa na unda e plaka a bai pasobra ni esnan den e fundación mes no sa tin 2 anja ta wardando ariba e year breakdown y te ainda nada simplemente amigonan ta goza y tambe si bo ta amigo of si nan Gustavo e ora ey bo por bin na remarke pa por Hana e pista pa hasi algo e ta full un vriendjes group tin ta rond e pista
Awor esnan cu ta partí di e organización mes ta busca forma pa kibra nan mes atrobe pasobra esnan cu ta sakando probecho Di e pista a ripara cu nan mes kier bin dilanti awor pa buske e forma pa nan keda na cabez Di e pista dus si bo wake e nan cu nan mes ta bulando cabez Di otro Hopi jammer pero esey ta e berdad di Palo MargaAmi ta papia pasobra mi por papia na varios biaha mi a pidi pa e pista pa hasi evento pero semper mi a Hana prijs nan rediculo pa por huur e pista y e único cos cu nan ta hasi ta wak kiko bo idea nan ta y nan ta dunabo prijs nan halto pabo no tuna e pista y pa nan copia bo idea pa nan cu nan hasi evento cu idea di otro hende.Ami a bai Aruba cu hende nan Di merca cu kier a invertí den e pista pero manera semper nunca bo ta Hana e oportunidad pa papia cu minister encarga mester warda ora di elección ta Servando y e ora porta por jega mas fácil sería minister.Pero esey ta Aruba One Happy Friends Island
Mi tin prueba cu mi por mustra tur hende e prijs nan cu nan ta huur Palo Marga pa un evento manera semper mi ta bisa ta Huur mi kier Huur e luga no ta Cumpra mi kier Cumpre.Awor nan kier hasi tur corredor miembro pa cobra nan plaka y cu ki garantía e coredornan lo por hana un pista update pa por core ken ta bai derecha e pista pone asfalt nobo, hancha e pista, pone tribune, derecha torren ken ta bai invertí 1 miyon pa cu Esaki esnan cu ta organiza street legal y drift tur siman ?Wel wel shonnan a bira tempo pa stop Di Tuma hende hasi.Drag no ta bai dilanti pero esnan di organización si ta bai dilanti den e deporte.
Sorry pero mi no ta jui di P……. simplemente e berdad mester wordo bisa.
Masha danki
Antonio “Joselito” Albertsz
about 23 hours ago
TEMPO: AWE ANOCHI: PARCIALMENTE NUBLA Y SECO DEN MARDUGA Y MAYAN: PARCIALMENTE NUBLA CU UN AWACERO BREVE TEMPERATURA MAXIMO 32 GRADO CELSIUS TEMPERATURA MINIMO 26 GRADO CELSIUS INDICE DI CALOR (HEAT INDEX) DEN Y ROND DI ORANAN DI MERDIA: 34 PA 40 GRADO CELSIUS UV INDEX: 12 BAHADA DI SOLO : 6:34 PM SUBIDA DI
TEMPO:
AWE ANOCHI: PARCIALMENTE NUBLA Y SECO
DEN MARDUGA Y MAYAN: PARCIALMENTE NUBLA CU
UN AWACERO BREVE
TEMPERATURA MAXIMO 32 GRADO CELSIUS
TEMPERATURA MINIMO 26 GRADO CELSIUS
INDICE DI CALOR (HEAT INDEX) DEN Y ROND
DI ORANAN DI MERDIA: 34 PA 40 GRADO CELSIUS
UV INDEX: 12
BAHADA DI SOLO : 6:34 PM
SUBIDA DI SOLO : 6:29 AM.
BIENTO: MODERA FOR DI DIRECCIONAN ENTRE OOST TE OOST- ZUIDOOST;
FORSA 3 TE 4 (12 TE 30 KM/ORA, 7 TE 16 NUDO).
DEN DIA BASTA FUERTE TE POSIBLEMENTE FUERTE DEN RAFAGA;
FORSA 5 TE 6 (31 TE 50 KM/ORA, 17 TE 27 NUDO).
SITUACION GENERAL DI TEMPO PA PROXIMO 24 ORA:
HUMEDAD DISPONIBLE DEN REGION LO PRODUCI
TEMPORALMENTE ALGUN AREA DI NUBIA. LOCALMENTE
ALGUN AWACERO BREVE POR DESAROYA DURANTE
PROXIMO 24 ORA.
CONDICIONAN MARITIMO/ ESTADO DI LAMA:
NA PARTINAN PROTEJE DI COSTA: LEVE
NA PARTINAN ZUID: MODERA
NA PARTINAN OOST TE NOORDWEST DI COSTA:
MODERA
AVISO/ ALERTA:
NINGUN
FENOMENONAN SPECIAL:
NINGUN
TEMPO TROPICAL SIGNIFICANTE:
DI AZOREN Y NO TA DI IMPORTANCIA PA CARIBE.
NOORD-NOORDOOST DI ISLANAN CABO VERDE Y
TABATA MOVE NOORD. E SISTEMA AKI NO TA
DI IMPORTANCIA PA CARIBE.
ZUID- ZUIDOOST DI KINGSTON JAMAICA. E SISTEMA
TA MOVE WEST CU 24 KM/ORA Y NO TA DI IMPORTACIA
MAS PA NOS REGION.
POTENCIAL DI AWACERO PA PROXIMO 24 ORA:
1 TE 3 MM; LOCALMENTE ESAKI POR VARIA.
REGISTRACION DI TEMPERATURA (GRADO CELSIUS) Y
AWACERO (MM) DEN ULTIMO 24 ORA (8’AM PA 8’AM):
AIRPORT : MAX 30 / MIN 24 / 1.0 MM
WESTPUNT: MAX 31 / MIN 25 / 0.7 MM
STA ROSA: MAX 31 / MIN 25 / 0.9 MM
PRONOSTICO DI TEMPO PA PROXIMO 3 DIANAN:
PARCIALMENTE NUBLA CU UN AWACERO BREVE.
BIENTO LO TA FOR DI DIRECCION OOST TE OOST-ZUIDOOST
MODERA TE BASTA FUERTE; TEMPERATURA (GRADO CELSIUS)
MAX / MIN LO TA: 32 / 26
DEPARTAMENTO METEOROLOGICO ARUBA DIASABRA 24 DI SEPTEMBER 2022 17:00 (21:00 UTC)
1 day ago
COLABORACION ENTRE DEPARTAMENTONAN HUDICIAL TA EXITOSO ATROBE Awe den oranan di madruga Wardacosta, den bon coperacion cu Cuerpo Policial Aruba ta intercepta un boto sospechoso den awanan teritorial di Aruba. Despues di un persecucion largo a detene e tres personanan na bordo, di cual tur tres ta di nacionalidad Venezolano. A bordo di e boto
COLABORACION ENTRE DEPARTAMENTONAN HUDICIAL TA EXITOSO ATROBE
Awe den oranan di madruga Wardacosta, den bon coperacion cu Cuerpo Policial Aruba ta intercepta un boto sospechoso den awanan teritorial di Aruba. Despues di un persecucion largo a detene e tres personanan na bordo, di cual tur tres ta di nacionalidad Venezolano. A bordo di e boto Wardacosta a encontra paketanan ku droga. E paketenan a ser confisca y e tres personan a wordo traspasa pa e Unidad di Crimen Organisa (UGC) di Cuerpo Policial Aruba pendiente mas investigacion.E droga aki tawata destina pa Aruba y di e forma aki ta evita cu esaki ta subi riba nos cayanan. E “strategisch grensoverleg” ta bolbe mustra di ta di balor agrega. P’esey mas y mas ta traha cu ekiponan mulltidisciplinario pa asina e radarkamer ta ocupa 24 ora pa dia.Otro luna Aruba lo haya un radar extra y mas sofistica pa di e forma ey por haci mihor analisisnan y traha mas eficiente.
Un palabra di pabien ta bay na tur personal di Wardacosta y Cuerpo Policial


text:
“Si bo ta keda den e rancho nos ta bolbe haci mesun cos cu bo. Si bo keda, nos ta bay come bo yiu muhe bibo”, Rosa ta conta (nomber ficticio), di 61 aña, indigena Tepehuana, originario di Durango. Cuatro aña pasa e mester a huy di e rancho den cual e tabata biba, bay ciudad cu su dos yiunan, despues di keda deteni ora el a intenta paga e placa di rescate pa su yiu mayor, cu e no a mira mas y pa ken el a entrega 500.000 peso na un grupo perteneciente na ‘Los Zetas’.
Manera e, tin mas di 300.000 persona na Mexico cu a mira nan mes forsa pa bandona nan lugar di origen, pa motibo di e violencia generalisa na e pais aki. E enfrentamentonan entre e forzanan arma y e crimen organisa durante periodonan largo, e proliferacion di gruponan delictivo, e lucha entre e cartelnan pa e rutanan di distribucion di droga, e violacionnan di derechonan humano, e corupcion y e impunidad den e municipionan tabata e principal causa di e desplasamento interno.
Entre januari 2016 y januari 2017 por lo menos 21.031 persona mester a huy di nan estado di origen, bandona nan lugar di residencia temporal o permanentemente, cu e intencion di salvaguardia nan bida. Menasa pa crimen organisa, o pa e operativonan di seguridad di ehercito y marina, e mas di 20.000 personanan aki ta forma parti di un lista cu no a stop di crece desde cu e guera contra narcotrafico a cuminsa bao di gobierno di Felipe Calderon (2006 – 2012).
E desplazadonan forsa ta e cara invisible di un exodo cu ta tuma lugar den por lo menos 12 di e 32 estadonan di e pais y cu dificilmente ta hayanan den e estadisticanan y den medio di comunicacion. Den cierto ocasion e mobilisacion ta masal di famia completo cu ta bandona nan lugar di biba, y na otro momento ta trata di huida individual. Periodista, activista, estudiante, medico, profesional y empresario mediano ta esnan mas menasa.
“Por ehemplo, na 2015, na Sinaloa a registra desplazamento masivo pa actuacion di ehercito en busca di Chapo Guzman y su familiarnan”, Brenda Pérez, coordinadora di area di desplazamento di e Comision Mexicano di Defensa y Promocion di Derecho Humano na Mexico (CMDPDH), ta bisa.
Segun e ultimo informe di e comision, 310.527 persona como minimo, a keda desplaza forsosamente desde 2009. Den e ultimo aña so, a registra 29 episodio di desplazamento interno masivo na nivel nacional. Durante ultimo aña, Michoacán tabata e estado cu mas poblacion desplaza. Por lo menos 10.000 persona a bandona e region di ‘Tierra caliente’ na 2016. Ta sigui Sinaloa cu 4.200 persona, Chihuahua cu 4.700 y Guerrero, cu a expulsa 1.600 y cu a registra cantidad mayor di desplazamento den comunidadnan. Entre e estadonan mas conflictivo tambe tin Veracruz, Durango, Tamaulipas y Chiapas.


text:
WILLEMSTAD — Despues ku nos selekshon nashonal Kategoria U-17 a biaha pa Guadeloupe, 18 di yüli último pa asina representá Kòrsou den e promé buèlta di e weganan di Klasifikashon pa Mundial di FIFA U-17, nan a regresá, djaluna 25 di yüli.
Nos selekshon a sa di hasi un tremendo trabou ganando 2 di e 3 partidonan di e buèlta aki i empatá 1 pa asina logra klasifiká komo number 1 den nos pul.
Den nos promé kompromiso kontra Republika Dominikana, nos a sa di gana ku e skor di 4-2, e golnan a keda anotá pa Nathan Bernadina (2x), Luchenthly Vrutaal i Angérick Dorothea.
Den e segundo kompromiso nos selekshon a golia St. Maarten, ganando ku e skor di 10-0.
E goliadónan tabata Nathan Bernadina (4x), Shurendric Fransinet (4x), Luchenthly Vrutaal i Richajier Oleana.
E terser i delaster partido kontra e ekipo amfitrion, Guadeloupe, a kaba ku un empate di 0 gol.
Ku e resultado aki nos selekshon a klasifiká pa e segundo buèlta di e weganan di Klasifikashon pa Mundial di FIFA U-17 ku lo tuma lugá den luna di sèptèmber na Trinidat & Tobago.
Nos selekshon nashonal di U-17 a konsistí di un grupo di 18 hungadó ku a wòrdu dirigí pa Sr. Ludwig Alberto ku ta e direktor tékniko di e selekshon aki i Sr.Reynold Mercera ku ta e asistente di e direktor tékniko.
Tambe a biaha huntu ku e selekshon Sr.Gino Costina ku ta entrenadó di portero di nos selekshon, un masahista kual ta Sr. Malcolm Pieternella i e hefe di delegashon ku ta Sr. Ebell Scharbaai, miembro di direktiva di FFK.


text:
Willemstad – Fundashon Alton Paas a presentá un guia pa mehorá aksesibilidat na Kòrsou dia 28 di sèptèmber 2018 durante e di ‘3rd Caribbean SCI Congress’ na Santa Barbara Beach & Golf Resort. E manual a keda entregá na ministernan presente, Minister di SOAW, sr. Hensley Koeiman, Minister di MEO, drs. Steven Martina, Minister di VVRP, sra. Zita Jesus-Leito i dr. Keli, representando Minister GMN sra. Suzy Camelia-Romer.
Un aña pasa, na 2017, Fundashon Alton Paas a tuma e inisiativa pa midi kon aksesibel Kòrsou ta i a publiká e rapòrt “Curaçao Inclusion Project: Accessibility Research and Audit Report”. Ophetivonan di e auditoría tabata pa: 1) Evaluá aksesibilidat i uso di fasilidatnan públiko pa usuarionan di ròlstul; 2) Pa evaluá e fasilidat ku un persona ku desabilidat por maneobrá den fasilidatnan públiko; 3) Pa traha un lista di establesimentunan ku ta aksesibel konforme stándartnan establesé; 4) Pa rekonosé esnan ku di inisiativa propio a hasi nan establesimentunan aksesibel; 5) Pa peilu si dunadónan di trabou ta habrí pa e idea di empleá usuarionan di ròlstul i hasi nan establesimentu òf lugá di trabou aksesibel. Den e rapòrt aki a konkluí, entre otro, ku na Kòrsou no tin maneho riba área di aksesibilidat, i no tin informashon kiko ta hasi e infrastruktura aksesibel, pa hendenan ku desabilidat. E pokonan ku a skohe pa hasi nan establesimentu aksesibel a hasi esaki konforme nan propio huisio i persepshon.
Sinembargo e nesesidat pa aksesibilidat konforme stándartnan aprobá internashonalmente ta keda un nesesidat.
E tratado di Nashonnan Uní, ku ta promové Derecho di Personanan ku Desabilidat, ta indiká, ku opstákulonan ku personanan ku desabilidat ta topa, mester keda eliminá pa asina sigurá ku e grupo aki tambe tin partisipashon igual den tur aspekto di desaroyo sosial. Pues aksesibilidat no ta un luho pa personanan ku limitashon. Pa e motibunan aki, tin rekomendashon den e rapòrt pa bini ku implementashon di maneho, pa mehorá aspektonan di aksesibilidat spesialmente den áreanan i lokalidatnan públiko.
Den nos afan, pa duna kontenido na e rekomendashonnan, Fundashon Alton Paas a instalá un komishon pa traha riba un stándart di Reglanan di Aksesibilidat pa Kòrsou. E komishon a keda formá pa Godalys Reina, direktor athunto di Pro Kuido NV., Noemie Panneflek-de Lannoy, arkitekto i Maaike Versteeg, ergoterapista, ku a enkabesá e komishon i tambe ku a presentá e dokumento aki den e programa di e kongreso.
E kolaborashon entre e komishon, diferente entidat di interes, i Fundashon Alton Paas a redundá den e manual “Richtlijnen voor betere toegankelijkheid op Curacao” òf Guia pa mihó aksesibilidat na Kòrsou. E dokumento a tene na kuenta 3 aspekto di aksesibilidat ku ta 1) Fasilidat pa yega i drenta e edifisio (Toegankelijkheid); 2) Fasilidat pa maneobrá den e edifisio (Doorgankelijkheid) i 3) Fasilidat pa hasi uso di e espasionan i fasilidatnan den e edifisio (Gebruikelijkheid). Den e dokumento a hasi uso di splikashon detayá pa kada área, hasiendo uso di midínan konforme stándartnan internashonal. Pa por hasi e splikashon mas kla a agregá ilustrashon, ku midí. E manual ta e promé edishon.
Ta e intenshon pa Fundashon Alton Paas keda revisá e guia aki periódikamente, update e ku informashon relevante i aktual, i aktualisé ku mas aspektonan di aksesibilidat ku ta relevante pa Kòrsou. Ta importante remarká ku sin e sosten di públiko, entidatnan di interes, i departamentunan gubernamental, enkargá ku maneho di Desaroyo di Infrastruktura i Desaroyo Soshal, e inklushon deseá pa personanan ku limitashon no ta posibel!!!
Ya ta asina ku SGR Groep i Fundashon Pro Bista ta e promé dos organisashonnan ku tambe a firma pa rekonosé e guia aki komo e promé stap pa mehorá aksesibilidat na Kòrsou. P’esei nos ta boga pa e manual aki keda distribuí i bira un dokumento di referensha ora ta hasi planifikashon pa kambionan di infrastruktura.
Defakto, ta nos deseo pa Gobièrnu di Kòrsou adoptá e guia aki i bira usuario number unu, birando asina un modelo regional. E manual aki ta aksesibel grátis pa download via nos website https://fundashonaltonpaas.org/richtlijnen-toegankelijkheid/


text:
Sala yen na conferencia Prevent Now di Ennia
ORANJESTAD â Ennia tabata tin nan Prevention Seminar cu a tuma luga awe, cu entre otro Minister Arthur Dowers como opening speaker, papiando tocante...
Reaccionnan fuerte riba morto inespera di Peter Smit
E morto di Peter Smit, docente Ingles na EPB Hato pero tambe conoci como locutor deportivo, a lanta comunidad local. Smit tabata malo pero...
Aruba Parking a pone klem robes
Un señora cu tin un permiso pa parkeer, pagando mensualmente, a haya su mes cu un sorpresa ora e mester busca su yiu chikito...
SVGA: nos no tin placa
Encuanto e punto di discordia entre directiva di SVGA y trahadonan di e fundacion representa pa sindicato FTA, Director di Stichting voor Verstandelijk Gehandicapten...
Director di SVGA ta haya cu accion di FTA ta descabeya
Director di Stichting voor Verstandelijk Gehandicapten Aruba (SVGA), sr. Arturo âTuyoâ Werleman a lamenta e accion di protesta cu e trahadonan a realisa ayera...
‘Trahadonan no ta tolera cu directiva di SVGA no ta cumpli cu CAO’
Diamars mainta tabatin un accion di e trahadonan di Stichting voor Verstandelijk Gehandicapten Aruba (SVGA), dilanti di e sede di Pasadia Briyo di Solo...
Millennials lo haci cambio grandi den economia
Recientemente Bon Dia Aruba a wordo invita pa forma parti di un conferencia na Merca Shared Ownership Investment Conference (SOIC) 2015 den cual un...
Gasoline 14.2 cen mas barata
Awe 14 di october e prijsnan di combustibel a baha. Pa un liter di gasoline mester paga awor 14.2 cen menos, esta 1,682 florin....
Trahadonan SVGA a pone trabou abou
Trahadonan di Stichting Verstandelijke Geestelijke Gehandicapten Aruba (SVGA) a para trabou pa un par di ora. Nan kier mustra nan sosten pa 12 trahado...
‘Maestronan ta demotiva, mester aloca fondo’
Recientemente minister di Finansa a haci entrega oficial di e concepto di ley di presupuesto 2016 na Gobernador di Aruba. Den tratamento di presupuesto...


text:
Kímika Klíniko i Hematologia (KCH)
Pa ehekutá análisis riba entre otro, kímika klíniko, inmunologia i hematologia.
E departamentu Kímika Klíniko i Hematologia (KCH) di ADC ta hasi análisis di sanger i otro líkidonan korporal. E análisis aki ta konsentrá riba:
- konstatá òf ekskluí un enfermedat
- sigui e desaroyo di un enfermedat i tambe efekto di tratamentu
- evitá sierto enfermedatnan
Aki ta trata entre otro di análisis kímika-klíniko, inmunologia i hematologia ku por lo general ta petishonnan di dòkternan di kas i speshalistanan.
- E departamentu KCH ta ekipá ku ekipo i sistemanan segun e teknologia mas moderno.
- E tim sólido di KCH ta konsistí di kímikonan-klíniko i analistanan profeshonal i kapasitá.
- E laboratorionan Médiko ta akreditá dor di RvA for di yüni 2016 pa EN-ISO 15189 bou di e aktividat ‘TESTEN’ ku e number di registrashon M297.Pa un lista di e tèstnan akreditá por akudí na e scope di akreditashon di ADC NV riba https://www.rva.nl.
Kímika Klíniko General
Den kaso di tèstnan di kímika-klíniko general ta trata e midimentu di konsentrashon di algun komponente den líkidonan korporal. E departamentu di KCH por midi mas ku 100 komponente den diferente líkido korporal. Esaki no ta limitá na solamente tèst di sanger, pero ta trata tambe tèst di orina i otro líkidonan korporal.
Hematologia
Tèstnan hematológiko di laboratorio ta forma un parti importante di e análisisnan diario ku KCH ta ehekutá. Hematologia konosé diferente aspekto. Midi konsentrashon di sélulanan blanku i kòrá i karchinan di sanger i tambe análisis di algun karakterístika di sélulanan ta ser hasi pa por diagnostiká enfermedatnan di sanger manera leukemia i diferente forma di defisiensia di sanger. Tambe hematologia ta kontrolá efektividat di tratamentu di e enfermedatnan aki.
Sanger ta koha
Algun ehèmpel di esaki ta konstatá posibel defisiensia den e sanger ku a koha i tambe kontrolá pashèntnan di kual e rapides ku e sanger ta koha mester keda mantené abou artifisialmente. Ta importante pa keda opservá e forma di tratamentu aki di un forma strukturá i detayá pa, si mester, por hasi kambio den suministro di remedi òf kuminda na tempu. Via di un tèst spesial, PT/INR-test, ta kontrolá e sanger. A base di esaki e médiko por kalkulá e kantidat di antikoagulante (bloedverdunner).
Kímika di Espesie
Riba e tereno di análisis di kímika di espesie, analistanan spesialisá ta analisá materia ku yudansa di téknikanan spesial di laboratorio. E tèstnan aki ta eksigí un grado altu di konosementu di e materia i tambe kapasidatnan práktiko. E tipo di análisis aki ta konsentrá riba entre otro, hemoglobinopatia, diagnóstiko outo-inmuno, transfushon serológiko i tèstnan di alergia.


text:
Projeccionan di crecemento económico na Aruba pa 2020 y 2021
E efectonan di e pandemia mundial tin un impacto grandi riba nos economía den 2020 y lo sigui afecta nos den 2021. E grado di incertidumbre pa e impacto den 2021 ta hopi grandi lo cual ta haci e projeccionan pa 2021 hopi difícil. Asina mes Departamento di Asunto Eeconómico haciendo uso di e modelo MARUBA a traha un estimación pa e crecemento di nos Producto Interno Bruto (PIB) pa 2020 y a projecta 3 scenario pa 2021 basa riba expectativanan den crecemento den turismo.
Estimacionan pa 2020 di nos economía ta indica un reduccion di 32.7 % den nos PIB nominal den comparación cu 2019. E reducciona aki ta principlamente origina door di e efecto di e lockdown, shelter in place y consecuentemente e reducion den cantidad di turista cu a bishita nos isla den 2020. Additional, diferente inversionan cu tawata planea pa 2020 a haya retraso y a wordo posponi den 2020. Esaki tawatin efectonan riba nos consumo, exportación y importación.
Pa 2021 a scohe pa usa 3 scenarionan cual ta basa principalmente riba expectativanan di crecemento den turismo na 2021. Den e scenarionan pa 2021 ainda ta tene cuenta cu un crecemento den inversionan lento debido na e incertidumbre rond di e situación di COVID-19 den mundo y na Aruba. E scenario conservador pa 2021 ta asumi un crecemento económico di 0.6 % den terminonan nominal, e scenario cauteloso optimista ta indica un crecemento di 5.6 % y e scenario optimitico ta mustra un crecemento di 8.5 %. Esaki kiermen cu nos ta premira a base di informacionan disposible te cu november 2020 cu e crecemento económico den 2021 lo ta entre un 0.6 % y un 8.5 % compara cu 2020. Como base pa nos crecemento den 2021 nos lo keda usa e scenario di cauteloso optimista cu ta projecta un crecemento di 5.6 %. Den e scenario aki nos PIB nominal lo ta na un nivel di 73% die BIP di 2019. Consecuentemente e crecemento económico den 2021 ainda ta laga nos hopi bao di e nivelnan di 2019. Pa motibo di e rapidez cu cual e situacionan tanto den mundo como na Aruba ta cambia dia pa dia a consecuencia di e pandemia, ta difícil pa haci projeccionan cu un nivel halto di certidumbre por lo cual e calculacionan di PIB pa 2021 lo por cambia. Departmento di Asunto Economico lo keda monitoria e datonan den transcurso di 2021 pa asina adapta e cifranan riba base regular.
Final Economic Outlook 2020-2021 18DEC
Scroll To Top
- Macuto di Compras: 30 september 2022 September 30, 2022
- Guidelines regarding the Business Establishment Ordinance September 23, 2022
- Maximum price list: 17 september 2022 September 23, 2022
- Macuto di Compras: 23 september 2022 September 23, 2022
- Macuto di Compras: 16 september 2022 September 20, 2022
- Maximum price list: 3 september 2022 September 15, 2022


text:
Nos no ta spar niun esfuerso pa traha produkto di alta kalidat na un preis rasonabel ku ta mehorá e bida di hendenan ku ta us'é.
E kombinashon di e fórmula di alkohòl i mentol ta hasi nos produkto apropiá bo diferente uso, refreskante di pia te kabes, i perfekto pa uso diario.
70% Alkohòl Etíliko
Nos ta orguyoso di por kuida nos komunidat. Na kuminsamentu di e brote di COVID-19, nos a introdusí un produkto ku un porsentahe mas altu di alkohòl. Asina nos a yuda nos komunidat tene nan man limpi durante e periodo aki
NOS PRODUKTONAN
(èrko den un bòter), pa ALIVIÁ síntomanan di enfermedat (doló di kabes, grip), pero
tambe pa REKARGÁ (duna energia na múskulonan, habri kanalnan di rosea).
Di nos blog
Nasé na Kòrsou na 1948
Glacial ta un di e markanan di mas kerí na Kòrsou i den Karibe. Deskubrí nos historia i nos evolushon durante e último 72 aña.
E loshon di SPAT!
Alcolado Glacial ta nos promé produkto i e motibu dikon Glacial a bira un artíkulo indispensabel den asina tantu kas di generashon pa generashon.
Glacial
Ta Yuda
Glacial ta forma un parti importante di e
komunidat Kurasoleño ya for di su inisio.
Nos ta kere den e kreashon di un impakto fuerte
i positivo den e kuido di salú, edukashon,
deportenan i nos bunita medio ambiente.


text:
Demas relacion
Gobernador
Gobernador por delibera semper cu su coleganan Gobernador di Corsou y Sint Maarten tocante di ehecucion di su cargo. Ademas e ta tene contacto directo cu Gobierno di Reino relaciona cu ehecucion di ley di Reino y medida di Gobierno di Reino.
Minister Plenipotenciario na Hulanda
Minister Plenipotenciario di Aruba ta estableci na Hulanda y e no ta forma parti di Conseho di Minister na Aruba. E tin un funcion importante den e reunionnan di Gobierno di Reino. Fuera di esaki, Minister Plenipotenciario ta defende otro interesnan di Aruba na Hulanda y e resto di Europa. Den cuadro di desaroyo economico di Aruba, e ta purba hunto cu e empleadonan di Cas di Aruba na Den Haag pa haya companianan interesa pa bin establece nan mes na Aruba. Tambe e ta lobby pa haya financiamento pa proyecto na Aruba. Banda di e representacion aki, Minister Plenipotenciario ta encarga cu asunto di e Arubianonan biba na Hulanda. Den otro palabra Minister Plenipotenciario ta un sorto di embahador di Aruba na Hulanda.


text:
SANTO PATIA – Ex minister Otmar Oduber a keda traslada pa Instituto Coreccional Aruba (KIA) diamars, no obstante e no a yega e cantidad di dia cu normal un detenido ta keda traslada di un cel di warda di polis. Vocero di Ministerio Publico Ann Angela a confirma e traslado pa noticiacla, splicando cu ‘e ta un decision tuma pa Ministerio Publico a base di salud di e sospechoso’. Oduber actualmente ta den su 8 dianan di prolongacion y despues ta determina si ta prolonga su detencion pa 8 dia mas. Normalmente e ora e detenido ta keda traslada pa KIA. Ki problema exacto Oduber tin di salud, no a keda specifica. Ta prome biaha desde cu e la retira di politica, cu su salud ta den discusion atrobe. Ora cu e la retira algun anja pasa, un di e dos motibonan tabata pa su salud. E la bira notablemente mas flaco, y tabatin tur sorto di rumor riba su salud. Oduber ta deteni riba sospecho di estafa y soborno y ta e sospechoso principal den e caso penal Flamingo, cu ta trata otorgamento di tereno di gobierno den un forma ilicito.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
NPSA ta anuncia ganadornan di concurso di diseño
Na comienso di april 2022, Minister Ursell Arends, kende ta encarga cu Dierenwelzijn, a anuncia e National Plan for Stray Animals (NPSA) cual lo brinda solucionnan integral pa e problematica di mascota riba caya.
Proximamente lo cuminsa un campaña di informacion, mirando e necesidad di educacion pa compronde no solamente e problematica, pero tambe stimula “responsible pet ownership”, y promove comprencion pa e necesidad di controla e problematica. Aruba tin un gran cantidad di mascota riba caya cual ta possee un riesgo pa salud y siguridad, pero tambe ta un forma di bida inhumano pa mascotanan, hopi di cual tabata pertenece na un famia.
Pa e campaña informativo di NPSA, a haci un yamada na scolnan secundario, pa yuda bin cu idea pa un icono of caricatura cu por ser uza como e personalidad central na e campaña. Minister Arends ta hopi contento di e grado di participacion, y tambe grado di creatividad cu algun hoben a desplega. Un palabra di gradicimento ta bai na Minister Endy Croes y su ministerio di Enseñansa y Deporte pa e colaboracion y sosten pa e proyecto aki.
Masha pabien na e ganador y tur e finalistanan, y tambe na e hoben cu a gana e premio di “diseño mas creativo”. Masha danki na tur cu a participia y contribui na e concurso!
Ganadornan:
Angelina T. – Abraham de Veer School
Juliette M. – Abraham de Veer School
Owen C. P. – Juliana School MAVO
Gabriel S. – Juliana School MAVO
Ciara C. – Ceque College MAVO
Pintura mas creativo: Yair C. – EPB
Un yamada ta sigui bai na comunidad, pa adopta mascota y evita cumpra mascota di rasa. Tena na cuenta cu pa tin un mascota bo tin e responsabilidad di e cuido y cariño necesario. E responsabilidad tambe ta sigui pa tur e criaturanan cu e la (yuda) trece na mundo si no laga sterilis’e.


text:
E poder di testimonio
E poder di testimonio ta divino.
Te ku awe mi ta kòrda e testimonio di mi mama, kende a eduká mi den tur e drukte di e obra di Dios.
Nos a pasa den 6 skol i den niun mi a logra pone raís dor di e poko tempu ku nos tabata einan. E djasabranan nos no tabata sali bai kana i nos bida tabata di kas pa iglesia, di iglesia pa kas, di kas pa skol, di skol pa kas. Nos no tabata konose e modanan, fiesta, lugánan, kombersashonnan di muchanan di nos edat. I nos no tabata rebeldiá òf murmurá, paso den e tiki nos tabata tin tur loke nos tabatin nesesidat di dje: pas Sí, nos hogar tabatin pas. Mi mayornan tabatin pas. I e pas ei tabata e testimonio ku Dios a uza pa alkansa mi, paso mi tabata bisa mi mes: dia mi bira grandi, mi ke tin loke nan tin. Tin biaha hende ke mustra esaki i esaya pa ser atmirá. Pero e no ta mustra e pas, bo ta wak, p’esei e ta tan divino, e ta papia i duna testimonio perfektamente na nos Tata.
Esun ku tin pas, ta someté sin problema paso niun hende no por mishi ku loke bo ta paden. P’esei e muhé di Dios ta someté na su kasá i e no ta sinti’é superior kune.
“Di mes manera boso ku ta esposa mester someté boso na boso esposo. Ya si tin esposo ku no ta obedesé Palabra di Dios, boso por gana nan ku boso komportashon, sin tin nodi di bisa niun palabra”
1 Pedro 3:1


text:
ATIA y AHATA a tuma nota cu no tin hopi informacion saliendo di gobierno referente e negosiacionan cu Hulanda, ni tampoco riba kico ta e plan pa Aruba despues di December 2020. Despues cu gobierno a logra yega na financiamiento te fin di aña, ta parse cu no tin urgencia pa yega na un acuerdo cu Hulanda, cual ta sigi crea un incertidumbre enorme bou di sector priva.
E financiamento local no ta solamento costa pueblo mas pa motibo di e interes mas halto, pero tampoco por cubri e buraco cu ta keda den presupuesto.
Den sector priva, companianan ta prepara nan presupuesto pa e siguiente aña mas tarda den e ultimo kwartaal di aña. Lamentablemente, sin transparencia den loke por spera den 2021, ta hopi dificil pa prepara un presupuesto cu por refleha realisticamente e aña financiero di un compania y con grandi e riesgo pa e compania ta den 2021. E anuncio cu lo sigi e loonsubsidie te cu December 2020 ta bon noticia, pero no ta kita afo, cu mester sa kico lo pasa na 2021 lo mas pronto posibel. Mester ofrece perspectiva pa nos economia haya e impulso necesario.
E hecho cu gobierno a logra sigura financiamento te cu luna di December di e aña aki, no ta motibo pa sinta man crusa te ora e siguiente necesidad financiero yega. Den e cuadro aki, tin hopi trabou pa hasi pa sigura cu sector priva ta sobrevivi e crisis y asina por sigura e maximo empleo posibel bou di e circumstancianan nobo cu nos ta bibando aden. Mester ta realistico y acepta e hecho, cu hopi hende lo perde trabouw, pero si no duna companianan un chens di restructura, e cantidad di hende cu lo perde trabouw lo ta dobbel of mas.
Ademas, mester concentra no solamente riba sigura financiamento pa por paga e empleadonan publico, FASE, loonsubsidie, etc, pero na mes momento mester enfoca riba esfuerzonan pa wanta y reactiva nos economia mientras cu ta reduci e gasto di aparato gubernamental.
ATIA y AHATA tabata hopi activo den e esfuersonan pa yuda miembronan y pa yega na ayudo financiero di gobierno durante e crisis, por ehempel subsidio di salario. Ademas, ambos gremio constantemente a ofrece otro sugerencianan y recomendacionan, a boga incansablemente pa flexibilisacion di ley laboral, y a aporta na e Masterplan di gobierno. Consecuentemente, ATIA y AHATA ta lamenta cu ainda no a haya contesta riba varios pregunta/peticion hasi na gobierno. Algun di esakinan ta lo siguiente:
- Pa ki tempo por spera un reforma di e leynan laboral cu lo hasi posibel pa companianan por restructura pa por opera den e realidad nobo caminda entradanan a baha drasticamente y gastonan a keda mescos? Mester realisa cu aunke e loonsubsidie ta un ayudo necesario, den mayoria compania e no ta cubri ni mitar di e gastonan fiho cu un compania tin pa luna. E subsidio ta cubri parti di e gastonan di personal, pero e resto mester wordo cubri door di e compania, entre otro hipoteca/huur, coriente, etc.
- Ki dia lo inicia implementacion di e Masterplan presenta pa gobierno na juli?
- Ki dia lo evalua y implementa e sugerencianan cu ATIA y AHATA a hasi na Minister di Finanzas, Economia y Cultura den cuadro di ayudo fiscal pa retene cashflow den e companianan? E ayudo fiscal ta sumamente importante y urgente.
- Ki plan concreto tin pa reactiva nos economia? E masterplan ta inclui hopi iniciativanan pa facilita negoshi, pero no ta duna un plan concreto pa activamente reactiva nos economia.
Den e tempo dificil, comunicacion ta e instrumento esencial pa crea transparencia, confiansa, perspectiva y pa yega na solucionan cu lo beneficia Aruba en general. ATIA y AHATA semper a y lo keda dispuesto pa dialogo y duna asistencia na tur gobierno pa traha na beneficio di Aruba.


text:
Minister Maduro ta informa: RCC ARUBA TA BAY PRESENTA DIAMARS AWOR DEN E PROGRAMA AMERICA GOT TALENT
Aruba su nomber ta bolbe wordo menciona riba tarima internacional
Minister Maduro ta informa cu e grupo di artista Ritmo Cubano Company Aruba (RCC Aruba) lo representa Aruba durante un audicion na America Got Talent (AGT).
Aña pasa e grupo di artistanan aki a participa na un competencia internacional di Circo ‘Budapest Circus Festival’ na Hungria, representando Pais Aruba. RCC Aruba a gana e tercer premio y un premio special. Esaki ta un premio cu ta wordo otorga pa e grupo cu a haya mas aceptacion di e publico. E participacion na e Festival Internacional aki a pone cu RCC Aruba a haya hopi atencion internacional y tambe contratonan na Circonan di renombre internacional.
E promotornan di e programa America Got Talent tambe a keda impresiona cu e presentacion di RCC Aruba y a invita e Grupo di artista pa presenta den AGT. Pa haci esaki tabata henter un proceso, ya cu RCC Aruba mester a haci dos presentacion prome y si nan pasa e presentacionnan aki, nan lo por haci e audicion di AGT. RCC Aruba a completa e presentacionnan cu exito y lo ta riba tarima internacional un bez mas promoviendo Aruba su nomber.
Minister di Cultura ta invita un y tur pa sintonisa canal 15 diamars dia 26 di juli pa 8’or di anochi, pa presencia e presentacion di RCC Aruba. Minister Xiomara Maduro ta gradici tur e artistanan di RCC Aruba pa e tremendo trabou cu nan ta haci promoviendo Pais Aruba internacionalmente.


text: Diahuebs merdia a drenta informe di un accidente cu hende herida pabao di Botica Santa Anna na Noord, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente frontal unda e chauffeur di un Nissan Note biniendo for di pabao a bay bira na man robes sin a duna preferencia na un Chevrolet Cruze biniendo di direccion contrario for di pariba y nan a dal frontal. Debi na e fuerte impacto ambos chauffeur a resulta herida y tambe un pasahero den e Note. Na yegada di e ambulansnan nan a atende e victimanan.


text:
Diadomingo 10 di juni 2018 den e di dos wega programa pa e playoff 2017-2018 a topa otro Riverplate ocupando e segundo lugar cu 7 punto tras di Britannia riba e standing. Ta topa contra di La Fama cu ta na di ultimo lugar cu 1 punto. Riverplate den e prome round di e playoff aki ta cai venci den nan prome wega contra di RCA cu e score di 1-3. Den nan segundo wega ta sa di gana La Fama cu e score di 4-1. Den nan tercer compromiso ta gana di Britannia 2-0. Den e di dos round ta keda den un empate contra di RCA na 2-2.
Diadomingo Riverplate a bin pa sigura nan puesto pa e gran Final. Riverplate ta habri marcador tempran na di 2′ di wega pa medio di M Tromp #22 pa bai ariba 1-0. Na di 33′ di wega Jessica Rivero #11 ta amplia e score na 2-0. Despues tabata Ashley Douglas #27 ta score pa Riverplate bai ariba 3-0 na di 39′ di wega. Den e prome 45′ nan di wega ta e equipo di Riverplate tabata crea mas oportunidad y por a mira claramente cu a domina e wega.
Den e segundo parti di wega nos por mira cu e equipo di La Fama a cai completamente den defensa y asina duna Riverplate espacio pa por a aumenta e score, na di 71′ di wega ta M Tromp #22 ta bolbe score pa Riverplate bai ariba 4-0, na di 75′ di wega ta S Clarisa #4 ta score pa bai ariba 5-0. Despues ta M Tromp #22 ta bolbe score dos gol mas na di 81′ y 83′ di wega pa asina tambe Riverplate gana e wega cu e score di 7-0.
Final di e wega Riverplate vs La Fama 7-0, Gol nan M Tromp 4x Jessica Rivero 1x Ashley Douglas 1x y S Clarisa 1x. Y asina tambe Riverplate ta clasifica pa e gran final pa bai hunga contra di Britannia , faltando un wega mas pa hunga contra di e propio Britannia cu lo wordo hunga diahueps 14 juni 2018 den CDGT pa 8 or pm. Y na mes momento pero na CDFF lo topa otro RCA vs La Fama segun e schedule.


text:
E ultimo fecha di Play-Off Division Honor a duna nos hopi drama ora cu Dakota y Estrella a bai den nan wega cu Britannia y Nacional respectivamente, empata riba e tabla di posicion cu shete punto y tambe den ‘doel-saldo’, solamente Dakota cu un gol mas anota cu Estrella te cu awor ta e minimo diferencia entre nan dos. Mientras cu Dakota a enfrenta Britannia na CDGT na Dakota, Estrella a enfrenta Nacional na CDFF na Noord simultaneamente.
Dakota a cuminsa su wega di biaha tirando den atake ya cu nan mester a sigura un victoria “cuesta lo que cuesta”, esey ta e mesun situacion cu Estrella den nan wega na Noord.
Britannia a presenta cu un planteo tactico defensivo pa preveni un derota, dunando Dakota basta posesion di bala na comienso di wega. E “Abejanan” a logra anota nan prome gol na minuut 6 caba ora cu Albert Francis a touch e bala den gol despues cu e portero hoben di Britannia, Kevin Vermeer, a basila despues di un cruce den area penal, bala a colga dilanti gol permitiendo Francis habri marcacion.
Mientras cu na Noord, Nacional a bay ariba den marcacion na minuut 15 pa medio di Bryan Bedoya. Estrella a hunga e wega sin algun hungado clave manera Phaedrick Baromeo y David Dubero pa via di lesion y Norviannel Naar y Alex Hassel door di suspension.
Na CDGT despues di e prome gol, apesar di a mantene control di wega, Dakota su yegadanan a bira menos skerpi. Britannia tambe a “settle down” riba cancha hayando e bala mas frequente cu algun yegada di peligro. Ta te na minuut 39 e di dos gol di Dakota a yega den pia di e incansabel Ricky Hodge cu a los un tiro potente for di pafo di area penal na banda robes, un joya di un gol cu a lanta Dakota for di sonjo despues cu nan a cuminsa hunga slordig pa un rato.
Asina halftime a bay aden na “Guillermo Trinidad” cu e marcacion 2-0 pa Dakota. Na “Frans Figaroa” e wega a drenta descanso cu Nacional den bentaha di 1-0.
E di dos tempo na Dakota a sigui cu mesun tono, Dakota skerpi atrobe den e prome parti di e etapa complementario. E presion riba e defensa di Britannia tabata grandi y na minuut 50 caba ora cu un cambio di wega pa nan banda drechi a termina den un intercepcion di Albert Francis, cu a lora e bala pa Ricky Hodge cu tabata drentando den mei mei di area penal pa fusila e portero Vermeer pa hasi e wega 3-0 pa Dakota.
Na Noord, Estrella a corta bentaha den anotacion cu un gol di Joel Geerman na minuut 71 y 5 minuut despues Jean Pierre Van der Linden a hasi e wega 2-1 pa e “Naranjadanan” cu awor lo tabatin mester di dos gol so pa empata Dakota den “doel-saldo”, si Nacional no anota mas.
Dakota no a logra sigui cu nan wega skerpi cu nan a cuminsa cu ne, mientras tanto Britannia hasta cu algun yegada di peligro cu lo por a complica Dakota si nan a concretisa. E wega a bira duro tambe entre tanto cu hopi carchi, hasta tres cora, incluyendo uno insolito pa Keano Maduro di Dakota, cu a complica su participacion den e siguiente wega cu por ta play-off final.
Mientras cu na Noord, Devis Oliveros a hasi e wega 2-2 cu su gol pa Nacional na minuut 81, poniendo Estrella bek na borde di eliminacion, pero, ta Anwar Kock di Estrella a pone su ekipo bek den bentaha 3-2 na minuut 87. Estrella ainda faltando dos gol pa bay final a sigui busca y a tira dilanti pa busca e golnan cu tabatin mester. Cu e wega na stadion Guillermo completa cu e anotacion di 3-0 pa Dakota, cu awor mester a sinta spera y wak ta kiko ta evolviendo na Noord.
Na Noord tabata puro drama awo, ya cu Estrella tirando dilanti buscando dos gol mas pa bay final, a haya un penalty den extra tempo na minuut 90+5 unda Anwar Kock a anota cu e tiro di penalty pa hasi e wega 4-2 pa Estrella, faltando un gol so mas pa elimina Dakota, cu tabata sinta riba tereno na CDGT wardando e resulatdo aki, y pa nan mes bay final contra Nacional. Faltando menos cu un minuut, Estrella a tira dilanti pero no tabatin tempo pa mas, nan a keda “kort” un gol so pa bay final, lastima, pero Futbol t’asina.
E agonia di Estrella na Noord ta den comparacion cu e hubilacion di Dakota na stadion Guillermo Trinidad, nan a celebra sin fin hunto cu nan fanaticonan den tribune, hasta lagrimanan a cai, pero ta lagrimanan di alegria, Futbol ta duna esey tambe.
Asina ta cu Dakota lo bay enfrenta e campeon nan saliente Nacional den e final cu lo cuminsa e Diaranson venidero dia 27 di Juni, e prome wega di dos y si mester lo tin un di tres wega. Gran final anto, Nacional vs Dakota pa e campeonato Division Honor 2017-2018, Futbol Aruba lo t’ey sigur.


text:
Kòrsou
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Kòrsou (òf Curaçao) ta un isla i un pais den Reino Hulandes den parti zùit di Karibe for di e kosta di Venezuela. E isla ta esun mas grandi i mas populá di e tres islanan ABC (ta para pa Aruba, Boneiru). Kòrsou su kapital ta Willemstad. Kòrsou a haña su Status Aparte huntu ku Sint Maarten, riba 10 di òktober 2010. E sobrá di e islanan, ku ta Boneiru, Saba i St Eustatius ta munisipio di Hulanda, asina yamá islanan-BES.
Kòrsou tin un area di 444 km2 (171 mia²). Den e senso di Antias Hulandes di 2001, e poblashon tabata 130.627 habitante, lokual ta nifiká un densidat di poblashon di 294 habitante pa kilometer kuadrá. Den 2017 e poblashon tabata aproksimadamente 160.337 habitante.
Geografía[editá | editá fuente]
Kòrsou ta konosí pa su ref di koral ku ta hasi'é un lugá ekselente pa 'sambuyá'. E lamannan na parti zùit tin hopi lugá popular pa sambuyá. Un karakterístika eksepshonal di Kòrsou ta ku e fondo di laman ta kai hundu den algun shen pia (menos ku shen meter) for di kosta, anto por yega e ref fasilmente sin boto. Nan sa yama e kaminda unda e fondo di laman ta bira hundu e "blue edge" na ingles. Laman fuerte y falta di laman santu ta hasi e kosta nort di Kòrsou peligroso pa landa i sambuyá, pero sambuyádónan avansá sa bai ku boto si kondishonnan permití. E kosta zùit ta hopi diferente y ta ofresé awa remarkabelmente trankil. E kosta di Kòrsou tin yen bahia y boka, hopi di nan bon pa ankramentu. Orkan no sa pasa riba Kòrsou y e tin un klima semi-árido, manera savana. Kòrsou su flora ta otro for di vegetashon típiko di isla tropikal y e ta mas manera esei di parti zùit-ost di Merka. Varios forma di datu, mata ku sumpiña y mata ku ta keda bèrdè henter aña ta prevalente. E punto mas haltu di Kòrsou ta e Seru Kristòfel na 375 meter, na parti nort-wèst di e isla. Esaki ta den e parke reservá, Parke Nashonal di Sint Kristòfel, ku por eksplora ku outo, baiskel, kabai òf na pia. Tin diferente ruta ku por sigui. Kòrsou tin hopi kaminda ku bo por marcha òf kana. Tin e saliñanan, unda flamingo ta bai pa sosegá y kome y 25 kilometer zùit-ost di Kòrsou tin e isla chikitu Klein Curacao.
Historia[editá | editá fuente]
E habitantenan original di Kòrsou tabata e indígenanan Aruaka.
E promé europeonan ku a mira e isla tabata miembronan di un ekspedishon spañó, bou di Alonso de Ojeda den aña 1499.
E spañónan a desimá e Aruakanan. E hulandesnan a okupá e isla na aña 1634. West-Indische Compagnie (WIC) a establesé Willemstad riba kantu di Schottegat. E promé, kolonista a ignorá Kòrsou pasombra e tabata falta hopi kos ku tabata interesá nan, manera depósitonan di oro. Sinembargo, e haf natural di Willemstad a proba di ta un lugá ideal pa hasi negoshi. Komersio i transportashon di karga riba barku a bira e aktividadnan ekonómiko mas importante di Kòrsou, asina Kòrsou a bin hunga un ròl importante den un di e retnan internashonal di negoshi mas kompliká den historia: e negoshi di katibu atlántiko. WIC a hasi Kòrsou un sentro pa negoshi di katibu na aña 1662. [1] Komersiantenan hulandes a trese katibu for di Afrika na un lugá yamá Asiento (den área di Refineria Isla). Dj'ei nan a bende e katibunan i a hiba nan via barku na varios destinashon den Sur-Amerika i den karibe. Gran kantidat di katibu tabata wòrdu bendé akinan durante e periodo mas prosperoso di e negoshi. Mas despues e inglesnan i e fransesnan a okupá e isla pa un periodo kòrtiku. Kontribuyendo na e meskla di idiomanan riba e isla. E hulandesnan a abolí e sistema di sklabitut na aña 1863. Kòrsou su arkitektura ta un meskla di varios estilo kolonial hulandes i spañó. E varios otro edifisionan históriko den i rònt di Willemstad a logra buta e siudat riba UNESCO su lista di herensia mundial. E isla ta yen di landhùis i kas di palu di maishi. Hopi di nan tabata restorá i hende por bishitá nan. Despues di abolishón di sklabitut a bin un temporada di difikultat ekonómiko, ku a pone hopi hende di Kòrsou bai biba afó, manera Cuba unda nan a traha riba plantashi di súku.
Ora a deskubrí zeta na Venezuela na aña 1914, e suerte di Kòrsou a kambia drástikamente. Royal Dutch Shell (promé ku esei: Koninklijke Shell Groep) i e gobièrnu hulandes a traha un refineria ekstensivo riba e sitio bieu di Asiento, unda a bende katibu antes, ku a trese hopi trabou pa un gran parti di e poblashon di e isla, i a pone ku hopi hende djafó a bin biba akinan pa haña trabou tambe. Kòrsou tabata e lugá ideal pa e refineria pasombra e tabata leu for di e desorden sosial i sivil di gran parti di Sur Amérika, pero basta serka di e depositonan di zeta di e Lago di Maracaibo. Tambe e tin un ekselente haf natural ku por akomodá tanker grandi. E kompania a trese un pida rikesa na e isla. Hopi kas tabata trahá i Willemstad a haña un infrastruktura ekstensivo. Sinembargo, despues di tempu a bin differensianan grandi entre gruponan soshal di Kòrsou. Disatisfakshon y tension entre gruponan soshal a resultá na protestanan grandi riba 30 di mei, 1969. E desorden sivil a kousa un movementu sosial ku a pone ku e poblashon lokal a haña mas influenza den e proseso polítiko. Turismo tambe a desaroyá i ku winst belasting abou, hopi kompania por a establesé nan mes akinan pa evitá reglanan rigoroso di otro pais. Den añanan 1980 Royal Shell a bende e refineria i aworaki PDVSA ta hür e serka gobièrnu di Kòrsou. E ultimo añanan aki Kòrsou ta purbando di kapitalisá riba su historia i herensia úniko pa turismo sigui ekspandé.
Poblashon[editá | editá fuente]
Debi na su historia, e isla awor ta yen di varios grupo étnico. Kòrsou awor ta parse di ta e ehèmpel ideal di multikulturalidat. Habitantenan di Kòrsou ta diverso i hopi biaha di varios orígen. Gran parti di e poblashon ta afro-karibense. Esaki ta inkluí hende multi-rasial ku ta identifiká nan mes como afro-caribeño. Tambe tin menoridatnan di hende hulandes, ost asiatiko, portugues i di Levant. Ainda mas, tin tambe varios imigrantenan resien di paisnan serka di Kòrsou, notablemente di Suriname, Haiti, Karibe anglofóniko, Republika Dominikano, Venezuela y Colombia. Den último añanan e kantidad di penshonado hulandes a subi drástikamente.
Polítika[editá | editá fuente]
Kòrsou a haña un gobièrnu limità di su mes riba 1 di yanüari 1954. Apesar di esaki, hopi hende no a partisipá den e proseso polítiko te ku despues di e movementunan sosial den e último añanan '60. Den e añanan 2000 e estado polítiko di e isla tabata bou di diskushon atrobe, lokual ta trata e otro islanan di Antias Hulandes, tratando e relashon ku Hulanda i entre e islanan di Antias. Den un referèndum tené riba 8 di aprel 2005, huntu ku Sint Maarten, residentenan a vota pa status aparte pafo di Antias Hulandes, manera Aruba, ningando e opshonnan pa independensia kompletu, birando parti di Hulanda, òf keda manera e ta. Dia 10 di òktober 2010 Kòrsou ta bira pais outónomo den Reino Hulandes. E ministerionan di pais Kòrsou ta nuebe na tur.
Ekonomia[editá | editá fuente]
E industrianan mas importante di e isla ta inklui refinashon di zeta, turismo i "offshore banking" esta servisio finansiero internashonal. Transportashon di karga riba barku i otro aktividad konektá ku e haf di Willemstad tambe ta hasi un kontribushon grandi na e ekonomia.
Idioma[editá | editá fuente]
Te ku awe hende sa debatí e orígen di e nòmber Curaçao, pero un splikashon ta ku e ta derivá di e palabra portugues pa 'kurason', lokual ta "coração". Segun Joubert i van Buurt[2], e nòmber Kòrsou ta originá serka e kaiketionan, kende tabata ser referí den relatonan spañó manera "Indios Curaçaos". Esei ta signifiká ku kisas e poblashon aki tabata yama su mes asina. Awendia hende di otro pais sa asosiá e nòmber Curaçao ku un tipo di blou, i sa huza e como un athetivo, pasó di e likùr blou skur yamá "Blue Curaçao".
E idiomanan mas papiá na Kòrsou ta papiamentu, hulandes, spaño i ingles. Papiamentu ta e idioma nativo di mayoria habitante, ku hulandes, hulandes como e idioma ofisial. Hopi papiá ta e idioma hulandes, ingles i spañó i ta e idiomanan nativo di basta minoridat grandi. Hulandes tabata e idioma di instrukshon na skolnan for di tempu kolonial. Sinembargo, tabata tin hopi debate resien tratando e asuntu di usa papiamentu na skol, pero tin un skol básiko i un skol di enseñansa avansa ku si ta usa papiamentu komo idioma di instrukshon kual ta kolegio Erasmo na Suffisant i SKAI Erasmo (SKol Avansa Integra)
Kultura[editá | editá fuente]
Atrakshonnan[editá | editá fuente]
- Sentro historiko di Willemstad
- Koningin Emmabrug
- Koningin Julianabrug
- Curaçao Sea Aquarium
- Bario di Pietermaai
- Katedral di sumpiña
- Fabrika di Curaçao likor
Museo[editá | editá fuente]
Kòrsou tin mas ku 25 museo, kubriendo un gran skala di tema relashona ku arte, historia i herensia kultural.
Religion[editá | editá fuente]
Segun e senso di 2001, mayoria habitante di Kòrsou ta katóliko (85%). Otro denominashon ta protestant, adventista i metodista. Banda di e denominashonnan ofisial kristian, tin habitante ku sa partisipá den religion di Montamentu, brua i religionnan afrikano similar na Voodoo haitiano, 21 divisiones di Repúblika Dominikano i Santeria. Manera otro lugá den Latino Amerika, e misa Pentekostal ta birando mas popular. Tin hende Mòslem i hindú ta praktiká na Kòrsou tambe. Maské ta poko hende, kurasoleñonan hudiu tabatin un impakto signifikante riba historia. Kòrsou tin e kongregashon hudiu mas bieu ku ahinda ta aktivo den henter Amérika - for di 1651 - i e snoa mas bieu di henter Amérika ku ainda ta usá for di 1730.
Edukashon[editá | editá fuente]
Edukashon na Kòrsou, komo otro lugá den Antias, ta bon segun norma regional. E universidatnan prinsipal ta:
- UoC (University of Curacao )
- St. Martinus University
- UDC (The University of the Dutch Caribbean)
Sentro Pre Eskolar 0 pa 4 aña Guia pa siña i tarea dirigi despues di skol 4 te ku 13 aña
Formashon di Hoben te ku 17 aña
Bandera[editá | editá fuente]
E bandera di Kòrsou ta blou ku un strepi hel parti abou i dos strea blanku ku sinku punta na e parti ariba. E blou ta simbolisá laman i shelu (parti abou i ariba, respektivamente), partí pa un strepi hel ku ta representá e solo. E dos estreanan ta representá Kòrsou i Klein Kòrsou, pero tambe 'amor i felisidad'. E sinku puntanan riba kada strea ta simbolisá e sinku kontinentenan for di kual Kòrsou su hendenan a bin.
E strepinan horizontal tin un proporshon di 5:1:2. E streanan tin diameter di 1/6 i 2/9 di e haltura di e bandera. E sentro di e strea mas chikitu ta 1/6 di e haltura, for di e rant ariba i di man robes, i e sentro di esun mas grandi ta 1/3 for di e rant ariba i di man robes. E azul ta Pantone 280, i e hel ta Pantone 102.
Transporte[editá | editá fuente]
Kòrsou tin un aeropuerto nashonal esei ta Aeropuerto Hato.
Kurasoleño konosí[editá | editá fuente]
- Jandino Asporaat
- Herman van Bergen
- Izaline Calister
- Izzy Gerstenbluth
- Andruw Jones
- Emily de Jongh-Elhage
- Churandy Martina
- Eugene Rhuggenaath
- Jonathan Schoop
- Gerrit F. Schotte
Link eksterno[editá | editá fuente]
- Sitio ofisial di Kòrsou
- Curacao Tourism Board Sentro di turismo di Kòrsou
- Curaçao Hospitality And Tourism Association - Informashon riba Kòrsou su hospitalidat i industria di turismo
- Experience Curacao Sitio ofisial di e Curaçao Hotel Association